text:
Næsta týsdag verður fyrsti tingfundur eftir jólafrítíðina.
Á skránni er pensjónsnýskipanin, sum henda landsstýrissamgongan hevur sett sær fyri at fremja.
Mikudagin koma ætlaðu broytingarnar í alilógini til fyrstu viðgerð. Eisini uppskotið um at loyva frádrátt í skattskyldugu inntøkuni fyri limagjald til fakfelag fær fyrstuviðgerð.
Og hósdagin er tað kanska aftur tey bleytu virðini sum verða tikin fram. Uppskotini um at byggja barnaheim, vardar bústaðir og umlættingarheim til børn og ung við autismu fáa øll fyrstuviðgerð.
Eisini fer Eyðgunn Samuelsen, landsstýriskvinna, at svara spurningi frá Ingolfi Olsen, tingmanni, um tilboð um røkt til borgarar undir 67 ár.
Um tú veitst okkurt, sum VP ikki veit - skriva so til vp@vp.fo


c: text/html

text:
Ingi Samuelsen
26.05.2017 - 06:58
Tíðindi > Uttanlands - Yvirgangur
Løgreglan í Manchester hevur handtikið enn ein persón í sambandi við kanningina av bumbuálopinum mánakvøldið. Tað upplýsir løgreglan í morgun, sambært Reuters.
Talan er um tann tíggjunda persónin, ið er handtikin í málinum. Fyrr eru tveir persónar, ein maður og ein kvinna, leyslatin aftur, so í løtuni eru átta fólk handtikin.
Seinasta handtøkan hendi í Moss Side, ið liggur tríggjar kilometrar frá miðbýnum í Manchester.
Hósnáttina upplýsti løgreglan í Greater Manchester at tey høvdu gjørt eina ”kontrolleraða spreinging” í sambandi við eina húsarannsókn í Moss Side.
22 fókk doyðu, tá ein sjálvmorðsbumbumaður loysti eina bumbu av í Manchester Arena beint eftir eina konsert við 21.000 áhoyrarum.
Løgreglan hevur eyðmerkt mannin, ið er føddur í Onglandi av libyskum innflytarum. Seinni eru pápin og ein beiggi handtiknir í libyska høvuðsstaðnum Tripoli.

robotstxt: allowed

filter: keep


text:
Hví ressast nú?
Eg taki fult og heilt undir við teimum, sum mótmæla ætlanunum hjá Bank Nordik um at flyta kassaavgreiðsluna úr Klaksvík. Sjálvandi skal Bank Nordik hava eina kassaavgreiðslu her
Men tá tað er sagt, so undrar tað meg stórliga, hvar allar hesar atfinningarsomu røddirnar vóru, tá Bakkafrost kunngjørdi, at teir nú fóru at lukka alt virksemi á Kryvjing í Klaksvík niður . Her er talan um umleið 40 arbeiðspláss, sum verða flutt úr býnum. Var tað torført at síggja álvaran í at 40 arbeiðpláss fluttu úr býnum ? Eg hoyrdi skelkandi fá mótmæli móti hesi ætlan tá og heldur ikki seinni. Má siga at eg undrist. Eftir míni metan er tað nógv meir álvarsamt, at 40 arbeiðspláss fara úr býnum, enn at ein kassaavgreiðsla letur aftur. Bæði vera gjørd fyri at effektivisera. Hví ressast fólk nú, men harafturímóti søgdu lítið og onki, tá tað bleiv kunngjørt, at umleið 40 arbeiðspláss skuldu úr býnum ? .
Eg ynski als ikki at verja Bank Nordik, men eg meti málið viðv. 40 mistum arbeiðsplássum í Klaksvík hjá Bakkafrost, nógv meira álvarsamt. Harafturímóti hevur BankNordik samb. John Rajani ætlanir um at gera íløgur í býin og tað fegnist eg sum býráðslimur um. Eg vóni at henda satsingin hjá Bank Nordik í Klaksvík fer at geva fleiri arbeiðspláss. Bankin skal vera hjartaliga vælkomin at byggja út sítt virksemi her norðuri.
Elsebeth Mercedis Gunnleygsdóttur, býráðslimur


text:
Jan Müller
14.01.2018 - 16:49
Verður álvari gjørdur av at fara undir oljuleiting á amerikanska landgrunninum, kann hetta fáa stóran týdning fyri seismisku vinnuna. Og nú fleiri føroysk hjálpar- og veitingarskip eisini arbeiða innan hesa vinnu, kann hugsast, at eisini hesi fara at fáa nýggjar uppgávur út fyri amerikonsku stendurnar í framtíðini. Eisini arbeiða nógvir føroyingar umborð á seismikkskipum á øllum heimsins høvum.
Ætlanin hjá amerikanska forsetanum at lata stór øki á amerikanska landgrunninum, sum hava verið stongd fyri oljuvirksemi í heila takið, upp fyri oljuleiting, kann fáa stóran týdning fyri seismikkfeløg kring heimin. Her er talan um eina vinnu, sum annars hevur verið hart rakt av lækkingini í oljuprísinum og harvið minkandi íløgum í seismiskum kanningum. Nú kann nýggja ætlanin hjá Trump koma seismikkfeløgum sera væl við, tí talan kann gerast um sera stór øki, ið skulu kannast við seismikki. Millum hesum seismikkfeløg teljast eisini feløg, sum hava tilknýti til føroyska offshorereiðaríið Thor í Hósvík. Thor eigur fleiri skip, sum í dag eru hjálpar og veitingarskip hjá stóru seismikkskipunum. Eitt nú hevur Thor langtíðaravtalu við seismikkfelagið PGS, sum uttan iva fer at bjóða uppá nýggjar uppgávur á amerikanska landgrunninum.
Ætlaninar hjá amerikonsku stjórnini at lata upp fyri nýggjum leitiøkjum út fyri amerikonsku strendurnar møta stórari mótstøðu, ikki bara frá umhvørvisfelagsskapum men eisini frá lokalu stjórnunum í teimum ymsu strandastatunum. Henda mótstøða í eitt nú Florida hevur fingið Trump leiðsluna at taka aftur loyvi til leiting út fyri Florida við tí grundgeving, at hon kann órógva týðandi ferðavinnuna. Men eisini aðrir statir mótmæla harðliga, hóast leiting eftir olju kann geva teimum stórar inntøkumøguleikar og nýggj arbeiðspláss.
Verður latið upp fyri leiting í stórum pørtum av amerikanska landgrunninum, bæði eystan og vestan fyri, so fer tað eisini at geva arbeiði til veitingarfeløgini í oljuvinnuni, eitt nú seismikkfyritøkurnar. Norskir miðlar gera tí nógv burtur úr ætlanunum, nú Norra telist millum tey lond, ið eigur flest seismikkskip.Her kann tískil vera atgongd til ein spildurnýggjan marknað fyri seismikkflotan.
Feløg, sum helst fara at liggja framvið, tá økini verða boðin út til oljuvinnuna, eru m.a. TGS, PGS, CGG, Western Geco, GX Technology og Seabird. Umboð fyri PGS, sum hevur tætt samstarv við Thor í Hósvík, sigur sambært E24, at tey fylgja væl við í gongdini í USA. Kommunikatiónsstjórin í PGS, Bård Stenberg, sigur, at tað er trupult at gera ítøkiligar metingar av støðuni, nú so nógvur politikkur er við í hesum. Hann vísir tó á, at økini eru sera lítið kannað, og lítil og eingin seismikkur er skotin har. Tað ger, at her bráddliga vera møguleikar, sum eitt nú PGS kann bjóða seg fram til. “Um ætlanin hjá forsetanum og hansara umsiting verður til veruleika, so kann tað lata upp fyri nógvum nýggjum virksemi,” sigur Stenberg.
Hvørvítt hetta kann fáa týdning fyri skipini hjá Thor í Hósvík er ilt at meta um. Men nú felagið hevur langtíðarsáttmála við eitt nú PGS, so er ikki útilokað, at vit í framtíðini eisini fara at síggja skip hjá Thor arbeiða sum hjálpar- og veitingarskip hjá PGS seismikkskipum í amerikonskum farvatni.
Eftir at oljuprísurin lækkaði munandi í 2014 hava oljufeløgini verið sera varin við at gera nýggjar íløgur í eitt nú oljuleiting. Í USA hevur man tí heldur valt at brúka pening uppá skifurleiting og framleiðslu á landi. Meira enn 60% av íløgunum fóru til skifuroljuvirksemi í 2017. Hetta talið kann fara at vaksa til 70% í 2018. Hvussu upplating av nýggjum leitiøkjum til havs kann ávirka hesa gongd er tó ilt at siga.


text:
Pílur
Upprunaliga vuksu ikki nógv ymisk træsløg í Føroyum. Men kortini eru funnar leivdir av trævøkstri fyri 1000 árum síðani. Millum annað vóru fýra ymisk sløg av píli:
- Urtapílur (frøðiheiti - Salix herbecea)
- Loðpílur (frøðiheiti - Salix lanata)
- Arktiskur pílur (frøðiheiti - Salix arctica), vanliga nevndur Grápilur.
- Pálmapílur (frøðiheiti - Salix phylicifolia)
Loðpílur og arktiskur pílur eru nú nærum avoydd av seyði. Pálmapílur finst í bygdum øki og einstøkum homrum uttangarðs. Í katólskari tíð brúktu føroyingar greinar av hesum píli til Páskagudstænastur, til minnis um pálmagreinarnar ið lagdar vóru á vegin tá ið Jesus reið inn í Jerúsalem, harav navnið 'Pálmapílur'.
Keldur[rætta | rætta wikitekst]
- Upprunavøkstur í Føroyum, jenskjeld.info


text:
Komin væl áleiðis við flettingini
25. september 2012
Vit eru nú komin væl áleiðis við flettingini. Tá komandi vika fer at halla, vænta vit, at tað allarmesta er flett.
Tá hugsað verður um, hvussu drúgvur síðsti vetur var, og hvussu kalt summarið hevur verið, eru vit heilt væl nøgd við bæði lambatalið og vektina. Tað er hugtakandi at síggja, hvussu væl tilpassaður seyðurin er til føroyska óstøðuga veðrið.
Fólk spyrja nógv til okkara nýggja sláturvirki. Vit hava her lagt ein samandrátt út, ið sýnir rakstur og slátur av einum av fylgjunum.
« Aftur


text:
Førleikastovan
Tað er týdningarmikið í dagliga arbeiðinum í skúlanum, at hjálp og ráðgeving er tøk og skjótast gjørligt kann verða veitt.
- Førleikastovan er bindilið millum skúlan og Sernám.
- Førleikastovan luttekur í kanningum og útgreinandi virksemi og ger virksemisætlanir.
- Førleikastovan er við í arbeiðinum at samskipa serundirvísingina.
- Førleikastovan kann veita næmingum, foreldrum og lærarum ráð, um trupulleikar eru innan læring og trivna.
Førleikastovan er mannað við serlærara, lesivegleiðara, orðblindalæra, støddfrøðivegleiðara, AKT lærara (Atferð - Kontakt - Trivnaður) og SSP lærara (Skúli –Sosialir myndugleikar-Politi).
Starvsfólk:
Anna Maria á Lakjuni, serlærari, t-post: anna.m.lakjuni@skulin.fo
Marianna Skarðenni Poulsen, lesivegleiðari
Maria Isaksen, lesivegleiðari
Simona Johannesen, lesivegleiðari og orðblindalærari
Charlotta Thorsteinsson, lesivegleiðari og orðblindalærari
Kirstin Joensen, AKT- og SSP lærari
Beinta Vang, serlærari, AKT- og SSP lærari
Maria Norðoy, støddfrøðisvegleiðari
Rannvá Joensen, støddfrøðisvegleiðari
Eisini eru hesi starvsfólk tilknýtt førleikastovuni:
Petra Arge Poulsen, skúlaheilsufrøðingur
Leila Olsen, skúlaheilsufrøðingur
Tina Purkhús, skúlavegleiðari
Hanna Y. Sólbjørg, skúlavegleiðari


text:
Tíðindaskriv frá Kvinnufelagasamskipan Føroya
Leygardagin var Norðoya Kvinnufelag vertir fyri ársfundinum hjá Kvinnufelagasamskipan Føroya (KSF).
Á ársfundinum var samtykt, at arbeiðast skal við pensjónsviðurskiftum hjá kvinnum, millum annað við at skipa fyri kunnandi fundum kring landið.
Endamálið við at varpa ljós á hetta er, at gera kvinnur tilvitaðar um sína egnu pensjónsuppsparing, ella vantandi uppsparing. Viðurskifti kring pensjón eru tríbýtt: 1) tá kvinnur koma á arbeiðsmarknaðin 2) tíðarskeiðið, sum tær spara upp í, sum bæði er áhugavert í mun til hvussu tú sparir upp og hvussu tín peningur verður umsitin 3) pensjónsaldurin – kvinnur hava longri livitíð og tí fáa tær nú lægri útgjald enn mannfólk, kvinnur hava spart minni upp av tí at tær ofta hava láglønarstørv og samstundis arbeiða niðursetta tíð.
Tosað var eisini um 8. mars-hald í 2015. Í 2015 eru 100 ár liðin síðan grundlógarbroyting gav kvinnum valrætt, sum bleiv sett í gildi í Føroyum í apríl 1916. Arbeitt verður við at fáa øll kvinnufeløg at taka lut í hesum hátíðarhaldi.
Semja var um, at tað er stórur tørvur á at sjónliggera sosialsøguliga leiklutin hjá føroysku kvinnuni. Framyvir er ætlanin at varpa meira ljós á hesa søguna, tí tær bygdu eisini hetta land.
Á ársfundinum vóru umboð KSF’s vald og nevndin skipaði seg.
Birta Biskopstø, forkvinna
Anna Malena Gilstón, næstforkvinna og skrivari
Fríðbjørg Weihe, kassakvinna
Jancy Olsen, Eydna Vágsheyg og Helena Fríðheim, nevndarlimir
Umboðini eru:
Javnstøðunevndin – Marjun T. Magnussen
Demokratia – Tina K. Jakobsen
Mettugrunnurin – Birta Biskopstø
Ráðið fyri ferðslutrygd – Fríðbjørg Weihe
Húsarhaldsskúlin í Klaksvík – Hervør Jensen
Kvinnuhúsgrunnurin – Poula Lervig
Eygleiðarar hjá NOKS – Bjarma Vágsheyg og Fríðbjørg Weihe
Kvinnufelagasamskipan Føroya
Limafeløg:
Kongshavnar Kvinnufelag
Kvinnufelagið
Norðoya Kvinnufelag
Skála Húsmøðrafelag
Tofta Kvinnufelag
Valkyrjurnar


text:
Ari av Rana
20.03.2018 - 12:32
Tíðindi > Uttanlands > Brotsverk
42 ára gamli føroyingurin, sum er partur av málinum, har ein donsk mamma varð dømd 3 ára og 9 mánaðir langa fongsulsrevsing, fyri at hava gjørt seg kynsliga inn á 4 ára gamla son sín, verður ákærdur fyri 41 kynslig brotsverk.
Hetta er danska ákæruvaldið fyri serlig revsimál komin fram til í sínum ákæruritið móti 42 ára gamla føroyinginum, skrivar Kringvarpið.
Føroyingurin varð handtikin í heyst, og hevur sitið í varðhaldi síðani.
Føroyingurin hevði samband við donsku kvinnuna umvegis LinkedIn, har hann sambært donsku ákæruvaldinum eggjaði henni, til at gera seg inn á son sín. Sambært KVF er hann komin við ráðum og leiðbeining, og hevur eggjað mammuna til kynsligan ágang móti soninum.
Maðurin verður tí ákærdur fyri at hava viðvirka til neyðtøku og annan kynsligan ágang móti 4 ára gamla dronginum.
Føroyingurin noktar seg sekan í ákærunum fyri brot á fleiri greinum. Hann er ákærdur fyri brot á grein 216 í revsilógini, sum er um neyðtøku; grein 23, sum er um eggjan og at hava komið við ráðum; og grein 232, sum er um blygdanarskemd.
Enn er eingin rættardagur ásettur.


text:
Skráin til karnival!
Nú stundar til ársins karnival gongu, og fyri at alt skal ganga upp, hava vit skipa fyri eini skrá:
Fríggjadagin 25.05.2018
Millum kl 16-20 kunna luttakarar koma oman í Álastovu og avheinta armbond, ið skulla brúkast í samband við útflýggjan av øl ella cider.
Um tit ikki hava møguleika at avheinta tey tá, kunna tit fáa onkran annan at avheinta tey fyri tykkum, ella fáa tit tey á sjálvum degnum. Vit viðmæla øllum, fyri tykkara egnu skyld, at avheinta tey áðrenn, soleiðis at tit sleppa undan at brúka tíð uppá hetta karnivalsmorgunin.
Karnival. Leygardagin 26.05.2018
kl: 9:30:
- Vit møtast undir torninum á skt. Markus Kirken. Skútan verur doypt, og okkara egni Regin Hjelm Joensen heldur eina mergjaða røðu.
- Tey, sum mangla armband fáa armband.
- Fyrsta ølin/cider verður útflýggja (tí er tað sera umráðandi at tit eru til staðar kl 9:30)
Kl: 10:00:
- Rulla vit skútuna oman til skrúgonguna og fylgja streyminum
Kl: 12:00
- Taka vit ein steðg við havefronten
- Ganga vit síðani ímóti kildeparkina
Kl:14:00/15:00
- Enda vit gonguna við Post-sentralin
- Vit grilla, og her fáa øll tað síðstu ølina, eller cider.
Her hittast vit klokkan 09:30!
Við Sankt Markus kirkjuna beint við Østre Anlæg – har sum Islandsgade og Markusgade møtast!
Her enda vit gonguna uml. kl:14:00 / 15:00!
Her fáa øll pylsur, breyð og annað gott – liggur framvið “Postmestervej” og tætt við Álaborg!


text:
- Tíðindi, mentan og ítróttur
Ravmagnstilboð upp á tunlar
Lægra tilboðið er frá Roxel AS, har føroysku fyritøkurnar, EL Service og LM Electric, eisini eru við. Tað er 146,7 milliónir krónur.
Hitt tilboðið er frá ABB AS og Kvinnherad Elektro AS, og er upp á slakar 159 milliónir krónur.
Fyri at fáa fíggingina til báðar tunlarnar til vega í 2016, meðan fíggingarmøguleikarnir vóru góðir, og rentan lág, vóru bara tunlarnir bodnir út.
Tunnilsfelagið sigur, at tað hevur ikki borið til at fáa projekteringina og útboðið av ravmagns- og trygdarskipanunum liðugt fyrr enn nú.
Váðin at bíða var ov stórur, og harumframt kundi arbeiðið upp á sjálvt tunnilsarbeiðið byrjað fyrr. Tí varð tunnilsarbeiðið boðið út fyri seg.
Tilboðini upp á ravmagns- og trygdarskipanirnar verða nú kannað til tess at tryggja, at tey samsvara við útbjóðingartilfarið.
Ætlanin er at skriva undir sáttmála um arbeiðið í vár, sigur tunnilsfelagið.
Tað gongur væl at gera Eysturoyartunnilin.
Ein triðingur av tunlinum er sprongdur, ella tilsamans 3.770 metrar.
Í síðstu viku vórðu sprongdir 54 metrar á Hvítanesi. Har eru gjørdir 1807 metrar tilsamans.
Frá rundkoyringini suður móti Hvítanesi eru sprongdir tilsamans 153 metrar, og móti Rókini eru nú gjørdir tilsamans 185 metrar.
Sí eisini


text:
Rithøvundur
Rithøvundur er eitt starvsheiti, ið fevnir um fólk, sum hava tað til yrki at skriva rit og bøkur. Viðurkendir rithøvundar kunna vinna fleiri heiðurslønir, og tann mest eftirtókta man vera Nobelsprísurin í bókmentum.
Dømi um útlendskar rithøvundar[rætta | rætta wikitekst]
- J. K. Rowling - skrivaði Harry Potter bøkurnar.
- J. R. R Tolkien - Skrivaði Ringanna Harri og Hobbin ímillum annað.
- Jules Verne - Skrivaði Around the world in 80 days ímillum annað.
- Anne Rice - Skrivaði Interview with the vampire ímillum annað.
Føroyskir rithøvundar[rætta | rætta wikitekst]
- Heðin Brú - Feðgar á Ferð
- Hans Andrias Djurhuus
- William Heinesen
- Símun av Skarði
- Rakel Helmsdal


text:
Seks sjónleikir í Sjónleikarhúsinum
Komandi vikuskifti verður LeikREAD festivalurin í Sjónleikarhúsinum í Havn, og tá kunnu vit uppliva flest allar føroyskar leikarar, gera pallsettar lesingar av seks norðurlendskum leikritum, ið eru umsett til endamálið.
Ein pallsett lesing er eitt slag av sjónleiki við avmarkaðum pallsmíð og búnum. Sjónleikararnir, sum lesa úr handritinum, kunnu sita niðri, standa stillir ella røra seg á pallinum har lesingin sjálv er framførslan.
At hvørjum leikritið verða knýtt leikstjóri og leikarar, leikararnir fáa leikritið beint undan fyrstu venjing. Vant verður tværferðir átta tímar, áðrenn leikurin verður framførdur.
LeikREAD er partur av Nordic Dramatrain, sum er eitt úrval av nýskrivaðum leikritum – eitt úr hvørjum norðurlandi. Luttakandi leikritini, vera vald annaðhvørt ár, vera síðan týdd til øll norðurlendsku málini, og framførd sum pallsettar lesingar. Dramatokið ferðast síðan leiðina norðurlandanna millum, har hvørt land fyriskipar sínar egnu lesingar av leikritunum. Hesaferð byrjaði dramatokið í Danmark í fjør, og Føroyar eru næstar á listanum.
Tiltakið er ókeypis, og allar framførslurnar vera tekstaðar á enskum, so eisini útlendskir gestir kunnu njóta tað til fulnar.
Nordisk Kulturfond, Kulturkontakt Nord, Mentamálaráðið, Norðulandahúsið, Mentanargrunnur Landsins og Mentanevnd Tórshavnar býráðs stuðla LeikREAD 2015 í Sjónleikarhúsinum í Havn 27. & 28. mars.


text:
Eik skipar fyri áhugaverdum og upplýsandi tiltøkum um, hvussu tú kanst fáa peningin at røkka longri í gerandisdegnum. Fyrra tiltakið verður í Løkshøll í Runavík 30. mai og seinna tiltakið í Miðlahúsinum í Havn 6. juni
Visti tú, at um tú keypir ein kopp av kaffi um dagin, kanst tú lættliga brúka upp móti 10.000 krónum um árið upp á kaffi?
Tú hugsar kanska ikki um tað í gerandisdegnum, men leggur tú øll tíni smákeyp saman, kann tað vísa seg at blíva nógv tilsamans. Kanska so nógv, at velur tú okkurt frá, kanst tú t.d. spara saman til eina uttanlandsferð.
"Kundaráðgevar okkara uppliva javnan, at sjálvt smáar broytingar í dagligdegnum hjá kundanum, kunnu geva væl størri fíggjarligt rásarúm. Tað krevur bara, at tú verður meira tilvitað/ur um tínar nýtsluvanar." sigur Marjun Eystberg, økisleiðari í Eik.
Tí skipar Eik nú fyri tveimum tiltøkum við íblástri, góðum ráðum og amboðum til títt fíggjarlív. Tiltøkini eru ætlað øllum, sum fegin vilja hava góð ráð um, hvussu ber til at fáa betri innlit í og betri yvirlit yvir egna- og familjunýtsluna.
Eitt nú fer Erika Hayfield, ið hevur eina Phd í brúkaramentan, at greiða frá týdninginum av at kenna sín egna brúkaraatburð. Á tann hátt kann ein gerast ein meira tilvitaður og kritiskur brúkari.
Hannelena Jacobsen og Bente Kjær, ið standa aftan fyri bóklingin "Tann góði matpakkin" hjá Fólkaheilsuráðnum, fara at geva góð ráð um matvanar og daglig innkeyp.
Eisini fara kundaráðgevar í Eik m.a. at vegleiða í at leggja fíggjarætlan.
Fyrra tiltakið verður mánakvøldið 30. mai í Løkshøll í Runavík og seinna tiltakið verður mánakvøldið 6. juni í Miðlahúsinum í Havn. Bæði tiltøkini byrja kl. 19.30 og enda kl. 21.30.
Neyðugt er ikki við tilmelding og øll eru vælkomin.


text:
Donald Trump er undir stórum trýsti av lógini um tilflyting til USA. Ein ljóðupptøka er nú komin fram av einum av varðhaldsstøðunum, har børn, sum ólógliga koma til landið við familjum sínum, verða koyrd.
Børnini verða tikin frá foreldrum sínum, sum verða koyrd í varðhald, fyri ólógliga at koma til landið.
Á ljóðupptøkuni hoyrast summi børn gráta hart, meðan onnur gráta stillisliga meðan tey rópa aftur og aftur eftir mammu og pápa sínum.
Á upptøkuni hoyrist ein av løgreglufólkunum siga, at tey hava eitt heilt kór, og nú mangla tey bara ein kórleiðara, skrivar DR.
Mett verður at børnini á upptøkuni eru millum 4 og 10 ára gomul, og at tey nýligani eru tikin frá foreldur sínum. Síðani einaferð mitt í mai eru áleið 2000 børn tikin frá foreldur sínum, tá familjurnar hava roynt at sníkt seg yvir um markið til USA.


text:
Orð: Alfred B. Smith (ør. 1 og niðurlag) og Harry Dixon Loes (ør. 2–3)
Lag: Alfred B. Smith
Týtt: Hákun Djurhuus
Upprunaheiti: Tell me more of Jesus
1. Av Himli Jesus føddur varð til jarðar,
á Golgata har rann hans dýra blóð,
hann deyðan leið og vann mær fulla frelsu,
hann fyri teg og meg so nógv út stóð.
Niðurlag: Sig mær meir um Jesus og um Himmalin,
sig mær meir um Jesu kærleika.
Skjótt ein dag hann kemur eftir sínum
at taka tey heim í sín ljósa stað.
2. Við faðirhásætið Guds Sonur gongur
í forbøn fyri síni brúður her.
Mín sál er goymd í Jesu kærleikshondum,
hann øll mín rættvísi, mín gleði er.
3. Mítt trúarhjarta væntar, Jesus kemur,
hann gevur frið, sum ævigt vara vil.
Hvørt Guds barn biður: Kom skjótt, Harri Jesus!
Hvør er tað gott at hoyra honum til!


text:
Terji Nielsen 26.04.2007 - 09:47
Sunnudagin 29. apríl klokkan 19.00 verður konsert við Nes Sóknar Musikkfelag í Glyvra skúla.
Talan er um eina afturvendandi konsert, ið hornorkestrið hevur á hvørjum ári sum liður í fyrireikingini til árligu Musikkstevnuna, sum í ár verður í høvuðsstaðnum 5. mai.
Nes Sóknar Musikkfelag er væl mannað við blásarum – eldri sum yngri – frá øllum Skálafjørðinum, samstundis sum blásarar eru úr Oyndarfirði og úr Funningsfirði.
Árliga konsertin í Glyvra skúla verður eins og undanfarin ár. Hornorkestrið kemur at spæla fýra løg, sum eru á skránni til Musikkstevnuna, umframt at onnur løg eisini verða spæld.
Nes Sóknar Musikkfelag verður ikki einsamalt á konsertini, tí høvi verður somuleiðis at hoyra ein blásarabólk, sum er mannaður við dirigentinum Ken Jones og nøkrum av hansara næmingum úr Havn.
Tónleikurin til konsertina sunnudagin klokkan 19.00 verður hesin:
Castell Caerfili, Give me the simple Life (althornsolo: Jóngerð Juul Olsen), Mountains O''Mourne (euphoniumsolo: Rebekka Hjørleivsdóttir), Rocky, Castell Caerdydd, Aladdin, The Chieftain, A Swinging Safari, Einki er sum summarkvøld við Strendur, Beauty and the Beast og Hey, Look me over.


text:
Sverri Egholm
12.10.2014 - 03:04
Ítróttur > Ítróttur > Fótbóltur
Klokkan 19:45 tekur Norðurírland móti Føroyum á Windsor Park í Belfast.
Portalurin fer at fylgja dystinum við beinleiðis frásøgn.
Les eisini: Hesir byrja inni móti Norðurírlandi
----
Norðurírland - Føroyar (2-0)
90 min: Føroyar taptu dystin 2-0 móti Norðurírlandi í Belfast á Windsor Park í kvøld
90 min: Føroyar gera sína síðstu útskifting. Kaj Leo í Bartalsstovu kemur inn fyri Pól Jóhannus Justinussen
90 min: Vanliga leiktíðin er farin og 3 minuttir eru lagdir afturat
82 min: Leikferðin í dystinum er ikki nakað at reypa av og tað eru ikki nakrir serligir málmøguleikar. Hvørki til Føroyar ella Norðurírland. Tó hevur Norðurírland munin
81 min: Brandur Olsen kemur inn fyri Christian Lamhauge Holst
75 min: Føroyar gera eina útskifting. Arnbjørn Hansen kemur inn fyri Páll Klettskarð
62 min: Norðurírland hevur yvirlutan, men Føroyar eru ikki langt aftanfyri í løtuni. Støðan er framvegis 2-0 til Norðurírland
49 min: Føroyska liðið spælir væl hesa fyrstu løtuna í seinna hálvleiki
46 min: Dysturin er farin í gongd aftur
45 min: So er hálvleikur í Belfast á Windsor Park. Støðan í hálvleikinum er 2-0 til Norðurírland. Tó hevði Fróði Benjaminsen møguleika at minka um munin tá Føroyar fingu brotsspark tá umleið 35 minuttir vóru leiktir.
45 min: 1 minuttur er lagdur afturat
44 min: Tað eru norðurírar, sum hava meginpartin av spælinum, men føroyska liðið er nógv betri við enn fyri einari løtu síðani
36 min: Brotsspark varð dómt til Føroyar og Fróði Benjaminsen var settur at taka. Men málmaðurin hjá Norðirírlandi bjargaði annars góða skotinum hjá Fróða
35 min: So er brotsspark til Føroyar
33 min: Seinastu løtuna hevur tað ikki verið líka nógv trýst á Føroyska liðið sum í byrjanini av dystinum. Norðurírland hava lagt seg eitt sindur aftur á vøllin
18 min: So var 2-0 til Norðurírland
15 min: Gult kort til Jónas Tór Næs
12 min: Tað er framvegis Norðurírland sum trýstir á Føroyska liðið, og spælið er fyri tað mesta á føroysku hálvuni
6 min: Norðurírland hava lagt seg á odda 1-0. Tað var Garet McAuley sum legði heimaliðið á odda
5 min: Tað eru Norðurírland sum hava mesta spæli frá byrjan og Føroyar hava ikki havt nakran møguleika enn
1 min: Dysturin er farin í gongd


text:
Vit eru mitt á heystartíð, og í gjár mundu vera nógv heystlomb, sum máttu lata lív, og nú eru komin upp á ásina at hanga.
Ein teirra, sum fletti við Gjógv í gjár, var Lars Løkke Rasmussen, forsætisráðharri, sum saman við føroysku konu síni, Sólrun, eigur bæði hús og jørð við Gjógv.
Lars Løkke og Sólrun vóru komin eit túr til Føroya fyri at taka sær av heystlombunum av Sáttarenni. Tey høvdu lænt kjallaran í grannahúsunum, har umstøðurnar at fletta eru góðar.
Tá myndamaður okkara, Jens Kristian Vang, vitjaði í kjallaranum, høvdu tey júst flett eina ær, og vóru farin í gongd við at fletta lombini, sum mundu vera eini fýra í tali.
Mads Winther, fyrrverandi rektari í Hoydølum, var komin til Gjáar at leggja teimum lag á.


text:
Stórur eldsbruni í Íslandi
Eldur er í stóru orku- og hitamiðstøðini Hellisheiðarvirkinum, sum millum annað veitir streym og heitt vatn til alt høvuðsstaðarøkið.
Eldurin kyknaði fyrrapartin og stóð eitt skifti upp ígjøgnum tekjuna á virkinum.
Sløkkiliðsbilar úr Þorlákshöfn, Hveragerði, Selfossi og høvuðsstaðarumráðnum eru á staðnum.
Tveir motorar til streymframleiðslu og ein hitamotorur eru óvirknir í løtuni, skrivar Morgunblaðið.
Sambært blaðnum kemur tjúkkur, svartur roykur eisini úr bygninginum.
Ongin fólkaskaði
Boðað er ikki frá nøkrum fólkaskaða. Fýra sjúkrabilar eru á staðnum.
Hellisheiðarvirkið hevur verið í nýtslu síðani 2006.
Felagið Orka náttúrunnar, sum er dótturfelag hjá Orkuveitu Reykjavikur, eigur og rekur virkið, sum varð bygt í 2006 og millum annað veitir streym og heitt vatn til alt høvuðsstaðarumráðið.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
So er jólabókin her, og vit kunnu fara undir at fyrireika okkum til høgtíðina.
Og sjálvandi hoyrir jólabókin saman við fyrireikingunum.
Ítrivini snúgva seg í stóran mun um kavamenn, men smákøkur og jólavættrar sleppa sjálvandi eisini upp í part. og so hava vit hugsað um fuglarnar hesaferð; hví ikki geva fuglunum mat, sum minnir um jól?
Sámal Kristian Soll eigur adventsøguna, sum Herdis Jakobsen hevur myndprýtt.
Hinar søgurnar hava Oddvør Johansen, Sólrún Michelsen, Mina Reinert, Rakel Helmsdal, Steintór Rasmussen, Oddfríður M. Rasmussen, Elsa Birgitta Petersen og Arnbjørn Ó. Dalsgarð skrivað, og Alexandur Kristiansen og Theodor Olsen hava yrkingar við.
Umframt Herdis Jakobsen hava Solveig Hansen, Jón Sonni Jensen, Janus á Húsagarði, Milja Hanusardóttir, Tanya Joensen og Lisa Golbe myndprýtt.
Aftur


text:
width=500
height=50
Eg fann eina karramellu
eg kallaði hana sprellu
tí hon sprellaði so nógv
til enda datt hon í ein skógv.
Sofía í Garði, 8 ár, Strendur.
Eg sigi hey,
tí eg eigi eitt breyð
Eg síggi reytt,
tí eg sá eina rakett.
Eg sá eitt hús,
tí kom eg at hugsa um eina lús.
Eg sá eitt træ,
tí segði eg mæ.
Villiam Klein, 9 ár
Á hesi síðu fara vit at leggja allar myndirnar úr bókini, og vóna vit at kunnu savna nógvar upptøkur av børnum, ið ríma og ramsa. Tí hevði tað verið deiligt um stovnar sendu upptøkur av børnum, ið ríma og ramsa inn, so kunnu vit leggja tær inn undir tað evni tær hoyra heima. Í høgra bredda er møguligt at velja evni úr bókini, har undir fara myndirnar og upptøkurnar til tað ávísa evnið at liggja.
Her verður møguligt hjá námsfrøðingum, foreldrum og øðrum at viðmerkja rímurnar, eitt nú um tey kenna ein annan variant av rímuni. Námsfrøðingar, foreldur og onnur eru eisini vællkommin at skriva inn til okkum, um tey hava okkurt rím, ramsu ella dansispæl, ið ikki er komið við í bókina.
Um onkur vil lata okkum eina upptøku, eru tey vælkomin at seta seg í samband við okkum á snar@. snar.fo


text:
Gilbert kennir á sær, at um tað er nakrastaðni, hann hevur møguleika at fáa meira at vita um pápan, so er tað á ovasta lofti. Ein dagin byrjar okkurt løgið at henda, ein gátufør ketta, sum kemur fram allastaðni, har tað tykist ógjørligt at koma fram, ein gomul omma tykist kunna lesa tankar. Og knappliga finnur hann myndabókina hjá pápanum! Men okkurt er við myndunum, sum ikki er, sum tað eigur at vera. Hann kann bara ikki koma á, hvat tað er...
Fleiri kenna ivaleyst bøkurnar hjá Lauru Trenter. Hon skrivar krimikendar søgur, sum eru væl dámdar millum stór børn og ung.
Henda er eitt sindur øðrvísi: hóast hetta í grundini er ein krimi, hevur Laura Trenter í hesari bókini brúkt fotomyndir, sum so at siga blanda seg upp í loysnina av málinum, men mangan ørkymla tær meira enn gera nakað greiðari, og tað ger bókina nógv meira spennandi at lesa.
Aftur


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Hvar fór spæliplássið???
Juli 15 , 2009Fyri fleiri vikum síðan gekk eg ein túr yvir ímóti nýggju grundstykkjunum uppi í Vestri. Eg øtaðist tá eg sá, at menn júst tá vóru í ferð við at taka spæliplássið niður. Eg hugsaði tó, at tað mátti vera tí kommunan ætlaði at betra um spæliplássið.
Men enn síggi eg onki sum bendur á hetta. Hvat er ætlanin við hesum økinum, og hví var tað so átrokandi at taka burtur einasta spæliplássið í bygdini?
Jú, rætt er tað, at tað ber til at nýta spæliplássið við Gjáarlon, men hetta ber ikki til um dagin, tá barnagarðurin er opin...:(
Hevur kommunan nakra aðra loysn til smæstu borgararnar??
Vinarliga
ein mamma :o)
Kommunan hevur eina ætlan við spæliplássinum, men henda ætlan kostar pengar, og tí verður tað altíð játtan á fíggjarætlanin, sum ger av, hvussu nógv verður gjørt - ella um nakað verður gjørt.
Gløgt er gestins eyga !
Juli 15 , 2009Møtti fyrr í vikuni einum Fransmanni ið gekk og tók myndir av "Obelix", so løgið tað ljóðar, hann var heilt bergtikin av hesum bygningi, ella samansetingini av litinum, hann segði fyri mær at hann hevði verði nógvastaðni runt í heiminum, og var hetta nakað heilt serstakt sum hann ikki hevði sæð fyrr, sig so tað ??
Tilflytari
Atv´arnir einaferð enn
Juli 14 , 2009Í Vágum hava tey verið so framsíggin, at ATV er bannað í haganum, men í Vestmanna fær fuglur, fólk ella seyður ikki frið, hóast tey eru komin upp á Loysingarfjall. Havi fyrr skrivað um hetta, men eigarnir av ATV akførunum sluppu at svara, ikki so løgi at teir hildu, at koyringin var í fínasta lagi.
Nú koyra fólk hesi akfør frá grísahúsinum hjá Otto Jacobsen Inni í Dal, men hetta er framvegis brandólógligt og er tað ófatuligt, at løgreglan onki ger við trupuleikan, ATV er eisini at síggja í bygdini, har pápar koyra við børnum í lastini ella standi millum pápa og róður. Ólógligheitirnar vórðu jú vístar í Kringvarpinum, so tað skuldi verið lagamanni at steðga hesum.
vevmynd
Juli 14 , 2009Hví er tann eina vevmyndin av Vestmanna altíð so myrk? - deprimerandi
Myndir
Juli 10 , 2009Hey,
Hava tit nakrar myndir av skúlaflokkinum 1951 - 1961 ? og eru nakrar góðar myndir av gomlu trolarunum " Gullfinnur " og " Gullberg " ? heilsan " ein Vestmenningur í Havn "
Myndir av næmingum í Vestmanna Skúla skuldu tygum kunna funnið her:
http://www.skulin.fo/ves/Sogan/namingar%20gl.htm
Vit eiga tíverri ikki myndir av gomlu trolarunum Gullfinni og Gullberg, men kanska onkur, sum lesur hetta svar, kann hjálpa okkum við myndum.
Plenan
Juli 10 , 2009Nú tá ið ítrottarhøllin er stongd, so er sera nógvur aktivitetur á plenuni, børn sum vaksin spæla dystir.
Eg vil líka spyrja um kommunan hevur nakrar planir um at betra um vøllin og hegni sum er rundan um?
Graslíkið var lagt á fyri nøkrum árum síðani og hettar hevur gjørta tað nógv stuttligari at sparka, men nú eru máttirnar farnar sundur so tað er glopp ímillum og í seinastuni eru sera nógvir skaðar hendir, so sum at man beklar illa av hesum. Tað hevur ikki nógv uppá seg at hála mátturnar saman aftur og líma ella seyma tær saman.
Kunnu tit gera hettar?
Eitt annað sum er lívshættisligt er hegni, tað er so mikið illa fari summa staðnis at tað stendur púra opið, har er høgt niðurfyri og har detta smábørn bara einaferð!!
Kunnu tit gera hettar?
Tá man hevur eitt so gott samlistað sum plenan, so er tað synd at tað skal detta niðurfyri bara tí tað ikki verður viðlíka hildi.
Eg hopi tit kunnu hjálpa okkum við hesum, so vera øll glað......ung sum gomul......
takk fyri.
Asfalt
Juli 10 , 2009Var mær ein túr inni í Fonsdali sunnudagin, eg eri ikki so ofta her norðuri longur, men sum har er vakurt. Seinast eg var, var næstan ikki koyrandi á vegnum inn á Leiti, men nú er so deiliga slætt, næstan allan vegin. Hví í himmalinsnavni er ikki asfalterað allanvegin????? Bara eitt pettið manglar. Á veg heimaftur gánaði eg so nógv og hugdi eftir havum, húsum, hundum og børnum at eg rendi so beint í eitt hol. Hví tr..... er eitt hol mitt í tí nýasfalteraða vegnum?? Nú kunnu tit siga at: "Gløgt er gestsins eygað" og so er.
Fótbóltsvøll
Juli 10 , 2009Jú eg kundi gott hugsa mær at fótbóltsvøllurin lág undir mínum húsum her uppi í tí nyggju útstykkingini uppi í vesturi.
Spurin
Juli 10 , 2009Hugdi inn á myndirnar hjá Agendafelagnum, deiligt at teir vísa á ymiskt sum kann gerast, garðar órudd og annað. Á einari mynd á Heygum vísa teir til eitt el-skáp, sum bjóðar vælkomin, og vísa til . Nú má eg spyrja hvør avger hvar el-skápini runt í bygdini skulu standa?
Vevmyndatól
Juli 10 , 2009Ongin mynd at síggja í løtuni sera harmuligt hjá okkun sum ikki eru heima,annars hyggji eg hvønn dag eftur okkara deiligu bygd vónandi kemur myndin skjótt aftur
Grundstykkir
Juli 09 , 2009
Hvat er munurin á Umbiðið og Áhúgi?
Niðasta rekkjan av grundstykkjum uppi í Vestri síggja øll út til at vera seld - er hetta so? Ella, hví sleppa summi at keypa grundstykki og ikki byggja á tí beinaveg (so sum samtyktin sigur)?
(haldi annars tað er óheppi at grundstykkir standa sum umbiðin - sum kommunan gott veit - ikki veruliga eru umbiðin.
Har grundstykki er umbiðið, fær umsøkjarin vanliga eina freist til tess at gjalda fyri stykkið. Um stykkið ikki verður goldið innan freistina, verður tað tøkt til onnur at søkja um. Men í onkrum føri hava grundstykki staðið nakað leingið umbiðin. Hetta er tó tí, at bíðað verður eftir smávegis matrikulerum broytingum.
Har áhugi er fyri grundstykki, hava viðkomandi biðið um grundstykkið, tó uttan tíðarfreist - kanska tí at umstøðurnar eru serligar (skúlagongd, burturstødd e.a.l). Mannagongdin er tá, at um onnur vísa áhuga ella søkja um sama grundstykki, so fær tann, sum fyrr hevur biðið um stykkið eina tíðarfreist til tess at gjalda keypspeningin - vanliga ein til hálvan annan mánaða. Um viðkomandi ikki rindar innanfyri ásettu tíðarfreistina, fellur stykkið til næsta umsøkjaran.Kommunan hevur enn ikki gjørt nakað við tey stykkini, sum eru seld, men sum ikki bygt er á innan ásetta freist. Hetta verður vanliga ikki gjørt, so leingi onnur grundstykki eru óseld og eingin bíðilisti er.
Hórðará
Juli 02 , 2009Í samband við spurningin um Hórðará, søktu vit um hetta eftirnavn uttan "ð", sum vit vóru von at skriva. Í játtanini til umsøknina, fingu vit hetta svar frá Innlendismálaráðnum:
Fróðskaparsetri, Føroyamálsdeildin, upplýsir uppá fyrispurning frá Innlendismálaráðnum um umsøkta navnið "Hórará" soleiðis:
"Tað er bert ein á í Føroyum, sum ber hetta navnið, sum vestmenningurin søkir um - hon er í Vestmanna. Hon stendur á kortinum (máliborðsblaðnum) nr. 310 Vestmanna, Topografiskt kort 1:20 000, sum Kort og Matrikelstyrelsen gav út. Har stendur áin stavsett "Hórðará", t.e. við "ð". Upprunasniðið er "Tórðará" - t`ið fremst í navninum er vorðið h, sbr. hósdagur við suðuroyarforminum tórsdagur. Tí er tað málsliga rætta eftirnavnssniðið "Hórðará".
Hetta til kunningar.
vh.
Jógvan Sigurd Hórðará
Sparkivøllur/larmandi børn
Juli 02 , 2009Flatabøur ella ei, tað líkist svartasta ongum at smábørn ganga og strúka runt í bygdini aftaná kl. 22 og til kanska kl. 2 - 3 um náttina, og tað er líkamikið um tey larma ella ei, bara tí tað er summar og summarferia. Tey eitt sindur størri børnini nýtast heldur ikki at ganga úti alla náttina, tá ið foreldur teirra nú halda tað vera so lívsjáttandi at fylgja teirra spæli.
Líkamikið hvat tit á kommununi halda, so haldi eg at tað er at hanga fólk út, tá onkur sleppur at kalla tey sum búgva í Flatabø fyri gomul grenj, eg haldi heldur vit mugu siga at tey hava verið sera tolin, at hava lagt húsaveggir og tún til so leingi. Bólturin er ikki bert innanfyri gyringina, hann endar ofta á húsaveggjunum hjá grannunum og í túnunum millum blómur og eplaveltur. Eg rokni ikki við at borgarar nakrastaðni í bygdini høvdu boðið sítt grannalag fram til sparkivøll. So góðu tit, sum ljóða so tolin, heilt erligt, høvdu tit vilja havt vøllin við síðuna av hjá tykkum????? Eg rokni ikki við tí.
Eg tími ikki at seta navn undir, tí so verður tað bara "nù skal hann", eg kenni slagið:)
Fossá
Juli 01 , 2009
Fyrst rós til kommununa fyri at hava gjørt eina deiliga gøtu niðan til niðastu hyljarnar í Fossá.
Eg var uppi í ánni við børnunum sunnudagin, og í meðan børnini vassaðu og spældu í hyjunum, samlaði eg uppí ein hálvan beriposa av matpakkaleivdum, karamelluinnpakningi vm., ja og enntá brotnum fløskum. Tá ið so eg fór niðanaftur eftir báðum teimum eldru børnunum dagin eftir, var sama skili, bara ein dag eftir, tó uttan brotnar fløskur.
Vælsignaðu foreldur, kunnu tit ikki leggja dent á, tá ið tit loyva børnunum niðan í ánna, at biða tey taka skrellið við sær aftur.
Vinarliga Jónsvein á Rógvu
Sparkivøllurin-aftur
Juli 01 , 2009Sitat aftursvar frà kommununi -"Vit loyva ikki útspilling av fólki, men halda ikki, at "hasi fólkini í Flatabø" er útspilling. Annars takk fyri viðmerkingina".
"Hasi fòlkini ì Flatabø" er ikki direkta navngivin fòlk, samdur, men tà ein dulnevndur borgari skrivar soleiðis, ja so begreinsar tað seg sjàlvt til 3-5 tey narmastu hùsini sum blìva kalla fyri - gomul grenj og knarr.
Eg uppfati tað sum persònliga ùtspilling av fòlki, talan er jù um 6-10 fòlk og øll vita hvar Flatabø er. Sjàlvt um larmurin viðkemur 20 - 40 fòlkum, elle fleir.
At vita at tað eru fleiri fòlk ì bygdini sum halda ein vera gamalt grenj og knarr, kann møguliga vera òbehagiligt, men tað skal her sigast, at tað er so ikki tilfeldi ì hesum førinum:-)).
Tey ungu sum eru har eru fitt ung fòlk, men ein greinsa mà vera.
Og fyri tað nasta so kundi kommunan svara innlegginum eitt sindur ørvìsi og møguliga avvìst negativa og òratta påstandin um fòlkini ì Flatabø, tà tað nù allìkavæl bleiv lagt ùt allment.
Tit vita lìkavæl sum vit øll onnur at tìlìkir påstandir eru tiknir ùr leysari luft, og skrivaðir av onkrum sum ikki veit hvat tað dragar seg um og haravtræt ikki vil seta navn undir.
Men Hvør sigur at tey ì Flatabø fara ì song kl. 22:00 ?
Eru tað fòlk ì Flatabø sum siga at vøllurin skal steingja kl. 22:00 ? Ella er tað Mentunarnevndin ? og hvì ?
Hvussu seint/leingi blìvur tað sparka à vøllinum ?
Hvussu ògvusligur er larmurin à og rundan um vøllin ?
Geri øki liðugt og pent so at ØLL møguliga fàa eitt sindur meiri virðing fyri økinum. Tað verður planta og sligið nògvastani ì bygdini hvì ikki gera tað har eisini?
Tað at kommunan ikki heldur at tað er ùtspilling, ja tað er bara gott at vita.
Somuleiðis takk fyri viðmerkingina.
Hans K. Jacobsen
Viðarlundin
Juli 01 , 2009
Ongin spyr hví, fá takka, men flestu eru glað fyri, hvat Viðarlundanevndin fekk avrikað tey árini hon virkaði. Sera stórt spell, at hon nú hevur valt at steðga sínum virksemi.
Teir "spírar" hon legði fyri at skapa áhuga og fyri at fríðka, ja, skapa størri trivnað í bygdini síggjast nú tíðuliga nógva staðni í bygdini - nógv fólk hava gróðursett og fríðkað.
Tað er av sera stórum týdningi at Bygdarráðið virðismetir slíkar grasrøtur, og gevur teimum góð kor at virka undir. Heldur Vestmanna Bygdarráð, at tit vóru ein góður stuðul og samstarvspartnari hjá Viðarlundanendini?? Um svarið er ja, so hví og hvussu ?? Um svarið er nei, so hví ikki????
Tað er rætt, at vit duga ov illa at takka. Viðarlundanevndin fær tí her eina seinkaða tøkk fyri tað stóra arbeiði, sum tey hava gjørt fyri okkara bygd.
Kommunan roynir í ávísan mun at stuðla eldsálum, tíanverri hava vit hvørki arbeiðsorku ella fíggjarorku at stuðla enn meir. Eldsálir eru altíð vælkomnar at senda kommununi hugskot ella biðja um hjálp í samband við onkra verkætlan.
Sitandi bygdarráð hevur ikki havt stóran møguleika at samstarva við Viðarlundanevndina, tí at bygdarráðið tók ikki við fyrr enn við ársskiftið. Undanfarna bygdarráð hevði gott samstarv við Viðarlundanevndina, m.a. stuðlaðu vit árligu plantusøluni, arbeitt verður eisini við at økja um viðarlundina, her er enn ikki komið á mál, tí vit bíða eftir, at Umhvørvisstovan ger eina marknaumskipan.
Vestmanna Kommuna fer væntandi at yvirtaka viðarlundina, vit fara at raðfesta hana rættiliga høgt, so at umstøðurnar har verða betri. Vit vóna, at onkrar eldsálir kundu hugsað sær at verið ein stuðulsnevnd, sum kundi víst kommununi á góðar loysnir.
Hórará
Juli 01 , 2009Stavast okkara Hórará við ð ella ikki?
Ivamál er um stavingina. Nýggjaru kortini skriva Hórðará. Ivamálið stendst av, at forliðurin bæði kann vera “Hór-“ ella “Hórð-“. “Hór” er norskt staðarnavn. Áarnavnið kann eisini stava frá sernavni, sum byrjar við “þór-“. Á føroyskum verður þ antin til t ella h, þórshafn verður til Tórshavn, og þórsvík verður til Hósvík. Fyrri liður í áarnevninum kann eisini koma av sernavni, sum byrjar við “þórð-“ (t.d. Tórður), um so er, so skal áin skrivast Hórðará.
Aðrir tulkingarmøguleikar eru heilt vist, men frægast er at stava áarnavnið eins og á almennu kortunum.
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Heilsutrygd søkir eftir frítíðaravloysarum
Heilsutrygd søkir eftir viðtalustarvsfólkum at arbeiða í kommunulæknaviðtalum í Eysturoynni og Streymoynni.
Talan er um frítíðaravloysarar fyri viðtalustarvsfólk í summar. Vit hava tørv á 5-6 frítíðaravloysarum.
Størvini
- Frítíðaravloysarastørvini eru í viðtalum í Eysturoynni og Streymoynni.
Talan er um fulla tíð, tó kann onnur avtala gerast.
Tú
Vit ímynda okkum, at tú ert læknaskrivari, sjúkrarøktarfrøðingur ella hevur tilsvarandi útbúgving. Tær dámar væl at hava fleiri bóltar í luftini í senn og at arbeiða sjálvstøðugt og saman við øðrum. Tað er ein fyrimunur, um tú hevur arbeiðsroyndir hjá kommunulækna ella líknandi. Royndir við talgildu heilsuskipanini er eisini ein fyrimunur.
Um neyðugt, so fært tú upplæring í arbeiðsgongdunum í viðtaluni tær fyrstu vikurnar.
Lønar- og setanartreytir
Lønar- og setanartreytir verða sambært sáttmálum á almenna arbeiðsmarknaðinum.
Umsókn
Umsókn við prógvum, lívsgongdarlýsing og øðrum viðkomandi skjølum verður at senda til:
Heilsutrygd
Postsmoga 52
Klaksvíksvegur 7
FO-710 Klaksvík
ella til t-post: heilsutrygd@heilsutrygd.fo
Umsóknir verða viðgjørdar í trúnaði og skulu umsóknir verða Heilsutrygd í hendi í seinasta lagi týsdagin 24. apríl 2018 kl. 12:00.
Størvini verða sett eftir nærri avtalu.
Ynskir tú fleiri upplýsingar, kanst tú ringja til John D. Olsen, fulltrúa í Heilsutrygd, á tlf. 614010.


text:
Vit kunnu uppá lutfalsliga stutta tíð bjóða tær at gera smærri tannrættingar. Tær flestu viðgerðirnar taka ikki longur enn 6-18 vikur, og verða gjørdar uttan brúk av føstum boyla. Eftir sjálva viðgerðina skalt tú hava ein tunnan skinnara á um næturnar í nakrar mánar, og síðan verður ein tunnur jarntráður festur á baksíðuna av tonnunum.
Ynskir tú at hoyra meira um hendan møguleika, ert tú vælkomin at ringja inn á telefon 320 320, ella senda okkum ein teldupost á petri@petri.fo
Vanlig mannagongd er at man kemur til eina innleiðandi kanning, har tannlæknin fyrst metir um tað er gjørligt at rætta tínar tenn við einum nøktandi úrslitið. Síðan verður tosað um hvat úrslit man realistiskt kann vænta sær og til hvønn mettan kostnað.


text:
Við fjølbroytta virkseminum á Gramar ber til at veita eina sera fjølbroytta tænastu. Vit kunnu ráðgeva innan náttúru og umhvørvisspurningar, umframt átaka okkum málsliga viðgerð, og kunnu sostatt eisini gera fullfíggjaðar frágreiðingar, sum bæði fakliga, málsliga og grafiskt lúka øll dagsins krøv.
Bæði kommunur, virkir og einstaklingar hava í summum førum brúk fyri at lata ymsar frágreiðingar til myndugleikarnar, tað verði seg umhvørvisfrágreiðingar, árinskanningar og støðulýsingar. Hetta eru alt viðurskifti sum vit hava royndir við, og kunnu vit veita bæði ráðgeving og eisini kunnu vit hjálpa til við at skriva hesar frágreiðingar. Eisini kunnu vit átaka okkum at gera árinskanningar og støðulýsingar.


text:
Tinganes.fo
28.08.2014 - 21:12
Í dag fyllur løgmaður, Kaj Leo Holm Johannesen 50 ár. Hann er føddur 28. august 1964 í Tórshavn. Foreldrini eru Leo Hans Johannesen (deyður 1991) og Karin Holm Johannesen, bæði ættað úr Mykinesi. Hann er giftur við Jórun fødd Bærentsen, dóttir Jonnu og Ebba Bærentsen. Tey eiga synirnar Heina, Jákup og Jónas.
Eftir loknan fólkaskúla fór Kaj Leo Holm Johannesen til skips, 14 ára gamal. Í 1986 tók hann prógv sum skipsførari á Føroya Sjómansskúla. Hann hevur bæði verið við fiski og farmaskipi, umframt starvast sum bilsølumaður.
Í 1989 kom hann í starv hjá Føroya Fiskasølu og frá 1995 til 1997 starvaðist hann á Kósini. Síðani 1997 hevur hann verið sjálvstøðugur vinnurekandi.
Kaj Leo Holm Johannesen hevur verið virkin innan ítrótt síðan barnsbeini, fyrst og fremst sum málmaður í fótbólti. Árini 1984 til 2000 vardi hann málið hjá besta liði hjá Havnar Bóltfelag, og eigur meti fyri flestu dystir fyri HB. Frá 1988 til 1994 var hann knýttur at landsliðshópinum í fótbólti, har hann fekk sjey dystir, umframt 18 dystir sum eykamálmaður.
Kaj Leo Holm Johannesen limaði seg inn í Sambandsflokkin í 1988. Hann stillaði upp til løgtingsvalið fyrstu ferð í 1994 og sat sama árið eitt skifti á tingi sum eykamaður. Frá 1996 til 2000 sat hann í Tórshavnar býráð. Hann var á fyrsta sinni valdur inn á Løgting í 2002 og hevur verið afturvaldur síðani.
Síðani 2004 hevur Kaj Leo Holm Johannesen verið formaður í Sambandsflokkinum. Tíðarskeiðið 2003-2004 var hann næstformaður í Landsstýrismálanevndini og limur í Vinnunevndini. Frá 2004 til 2008 formaður í Uttanlandsnevndini og limur í fíggjarnevndini.
Kaj Leo Holm Johannesen varð valdur til løgmann 26. september 2008.


text:
Desain
Desain, lay-out, uppseting, umbróting …. valið er títt. Á Føroyaprent eru vit sterk innan nógvar ymiskar grafiskar uppgávur og leggja ikki í, hvussu barnið eitur.
Hevur tú brúk fyri eini vakrari bókapermu, og skal teksturin umbrótast, hava vit serfrøðingar til tað. Skalt tú gera eitt limablað við greinum og myndum, ein vakran faldara ella leysblað til húskini, hava vit eisini serfrøðingar til tað. Vit bjóða okkum fram til alt frá smáum uppgávum, so sum visitkortum og lutaseðlum til størri og meira avbjóðandi uppgávur.
Okkara grafikarar hava nógvar royndir í grafiska fakinum og eru vanir at arbeiða undir tíðartrýsti (deadline). Hetta ger tey sterk, bæði saman og hvør sær, og ger Føroyaprent sterkt tá tað snýr seg um desain.
Vit kunnu taka myndir, skriva tekstir, koma við hugskotum og góðum ráðum. Sig okkum, hvat tú hevur brúk fyri, og vit gera okkara allar besta at hjálpa. Altíð taka vit atlit til tann fíggjarliga partin, og vit arbeiða skjótari enn tey flestu fyri at avmarka útreiðslurnar.
Vælkomin á Føroyaprent


text:
16. okt 2007, 14:50
Mynd: - Vit vóru sum ein stór familja í Føroyingahavnini, sigur Ólavur í Mittúni
Leygarkvøldið 3. november verður veitsla í Sjókaféini í Runavík, har fólk, sum arbeiddu í Føroyingahavnini og róðu út har yviri, fara at hugna sær saman
Ólavur í Mittúni, sum í fleiri ár var leiðari á Sjómansheiminum í Føroyingahavnini, hevur saman við tveimum av táverandi starvsfólkum sínum, Sólvá Bolstad og Sólborg Joensen, tikið stig til tiltakið, sum verður í Sjókaféini.
Hann sigur, at tiltakið er ætlað øllum, sum hava virkað í Føroyingahavnini, bæði á landi og sjógvi.
- Vit skipa fyri hesum tiltaki fyri at geva fólki, sum vóru í Grønlandi hesi árini, høvi at hittast til prát og hugna.
Hann sigur, at tríggir rættir verða á skránni hetta kvøldið, og eisini verða myndir sýndar frá teirri gomlu tíðini í Føroyingahavnini, eins og nýggjar myndir, sum lýsa umhvørvið har yviri í dag, eru á skránni.
Ólavur í Mittúni var eisini í Føroyingahavnini, tá virksemið har yviri var í hæddini í 1968.
- Eg vil siga, at vit, sum arbeiddu har yviri og búleikaðust har gjøgnum summarið, vóru sum ein stór familja. Nú vóna vit at hitta mong av hesum fólkum aftur, sigur hann.
© Vilmund Jacobsen - Sosialurin


text:
Havmús (havmúsaættin)
Chimaera monstrosa Linné, 1758
Stødd: Havmús verður upp í 150 cm long.
Dýpi: Hon er úr 100 m niður á 1000 m ella djúpari.
Litur: Havmús er ljósabrún, sprøklut á bakinum. Blonk ella bronsulitt um síðurnar og undir búkinum. Stórir fiskar av djúpum vatni eru kámari á liti, og á heilt djúpum vatni kunnu tær vera mjólkarvatnslittar.
Lýsing: Havmús hevur langan kropp, hon er tjúkkast um uggarnar og búkin, haðani mjækkar hon aftureftir. Nakrar strikur við sansigøgnum eru, serliga um høvdið. Hon hevur lítlan, rundan kjaft.
Havmús hevur ongan stert í vanligari merking, men hevur í staðin ein langan dregil. Hon hevur tvær ryggfjaðrar, tann fremra er høg og tríhyrnt, og stórur, ramligur píkur er frammanfyri. Píkurin er hægri enn fjøðurin. Hin aftara er long og lág og kemur aftur til ovaru halafjøður. Eitt glopp er ímillum fjaðrarnar. Aftara ryggfjøður er ikki meira enn 1/3 av hæddini á teirri fremru. Havmús hevur stórar uggafjaðrar, ið minna um veingir. Búkfjaðrar eru við gotið. Gotfjøðurin er bert ein viðfáningur aftarlaga á sporlinum, og eitt glopp er millum hana og halafjøðurina.
Kallfiskar hava tvey makingargøgn, eitt hvørjumegin gotið, og ein hvasstentan
vøkstur í enninum.
Eyðkenni: Aftast á sporlinum eru tvey skørð niður í fjaðrarnar, annað undir og hitt yvir, mest sum beint áraka hvørt annað.
Týdningur: Havmús hevur ikki vinnuligan týdning.
da: Havmus, en: Rabbitfish, fr: Chimére commune, ís: Geirnyt, no: Hågylling, tý: Seeratte
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Havmýs Chimaeriformes
Í hesum hópinum eru 3 ættir við 6 slektum og 33 sløgum.
Av teimum eru við Føroyar 2 ættir við 4 slektum og 5 sløgum:
Havmýsnar skilja seg frá øðrum bróskfiskum m.a. við at hava eitt kápuskapilsi uttan á táknunum.
Havmýsnar eru bulmiklar og hava ikki stert. Tær hava tvær ryggfjaðrar. Stóran pík við fremru ryggfjøðurina. Tær hava ikki roðslu. Kallfiskarnir hava ein flytiligan og krókskapaðan útvøkstur í enninum.
Havmýsnar liva um øll høv, niður á stór dýpi.


text:
KAPPINGARTEINAR OG BÓLKAR
Grein 1:
Kappingarteinurin:[1][2]
- Allir róðrarnir í øllum bátastøddum verða 1000 metrar, tó barnamanningar 500 metrar.
- Tað verður sett ein nágreinulig klokkutíð fyri, nær hvør einstakur róður verður (dømi: 5mf dreingir rógva kl. 1500, 6mf kvinnur kl. 1515 osv.)
- Hendan klokkutíð má ikki framskundast uttan heilt serlig viðurskifti gera seg galdandi. Broyttu tíðirnar kunngerðast í góðari tíð.
- Koma seinkingar inn av einari ella aðrari orsøk, skulu fyrireikararnir sum skjótast tilber varðskógva rógvarum, útvarpsbátinum og áskoðarum. Nýggj klokkutíð skal síðani ásetast, nær róðrarnir so verða avgreiddir.
- RSF ásetur í hvørjum einstøkum føri raðfylgjuna, sum róð verður í. Eru umstøðurnar soleiðis, at teinurin ikki kann vera sum ásett, kann hann verða styttur.
- Róð verður um FM í 5-mannafør gentur, dreingir og kvinnur. 6-mannafør menn og kvinnur. 8-mannfør menn. 10-mannfør menn. Stig verð luta eftir Grein 17 í Døming
- Róð verður um FM í barnaróðri, 5-mannfør gentir og dreingir, har stig verða lutað sum eftir grein 5 í Stevnu (t.v.s. 5 tey bestu úrslitini telja).
- Róð verður um FM í Masters í 6-mannfør kvinnur og 10-mannafør menn. Stig verða lutað eftir Grein 18 í Døming.
Grein 2:
Báturin, sum vann á síðstu stevnu, liggur í mittasta róðrarbana. Hinir bátarnir liggja út frá mittasta róðrarbana soleiðis, at nr. 2, 4, 6 o.s.fr. liggja høgrumegin, og nr. 3, 5, 7 o.s.fr. liggja vinstrumegin. Meldar bátur frá til næstu stevnu, broytist raðfylgjan soleiðis, at bátarnir, sum komu á mál eftir frámeldaða bátin, flyta eina plasering fram á startlistanum til næstu stevnu.
Enda bátar javnir á eini stevnu, skipar RSF fyri lutakasti um, hvar bátarnir skulu liggja á næstu stevnu.
Startnummar 1 er ytsta plássið høgrumegin, sæð frá startplássi móti máli.
Grein 3:
Gentur rógva fyri seg og dreingir fyri seg í barnaróðri. Til ber eisini at hava blandaða manning, tó at hon telir sum dreingjamanning í barnaróðri.
Grein 4:[3]
Gentur og dreingir, kvinnur og menn, kunnu rógva við øllum bátastøddum. Verður róð við blandaðari manning, telur hon sum mannfólkamanning. Tó kunnu kynini stýra hvørt hjá øðrum leyst av hesi reglu.
Grein 5:
Bólkabýtið.
Um hetta er fyrsta stevna í árinum, verður býtt við lutakasti. Er tað harafturímóti stevna mitt í árinum, verður tað eftir støðuni frá síðstu stevnu. Í bólki nr. 1 verða bátur nr. 1, 3, 5, 7, 9, 11, 13, 15 o.s.fr. Í bólki nr. 2 verða bátur nr. 2, 4, 6, 8, 10, 12, 14, 16 o.s.fr.
Grein 6:
5 teir fremstu í hvørjum bólki rógva í finaluni við hesum startnumrum:
Bátur nr. 5 úr bólki nr. 2 fær startnr. 4
Bátur nr. 4 úr bólki nr. 1 fær startnr. 5
Bátur nr. 3 úr bólki nr. 2 fær startnr. 6
Bátur nr. 2 úr bólki nr. 1 fær startnr. 7
Bátur nr. 1 úr bólki nr. 2 fær startnr. 8
Bátur nr. 1 úr bólki nr. 1 fær startnr. 9
Bátur nr. 2 úr bólki nr. 2 fær startnr. 10
Bátur nr. 3 úr bólki nr. 1 fær startnr. 11
Bátur nr. 4 úr bólki nr. 2 fær startnr. 12
Bátur nr. 5 úr bólki nr. 1 fær startnr. 13
[1] Broytt á eykaaðalfundi í 2016.
[2] Broytt á aðalfundi 2017
[3] Broytt á aðalfundi 2017


text:
Barnaverndartænastan VEKS
Barnaverndarsamstarvið VEKS, byrjaði í 2015.
Samstarvið er eitt samstarv millum Vestmanna-, Eiðis-, Kvívíkar- og Sunda kommunur
Nevndin fyri barnaverndartænastuna í VEKS:
Vald fyri setuna 2017-2020.
Lau Jensen, formaður (Eiðis kommuna)
Jóna Borgarlíð, næstforkvinna (Vestmanna kommuna)
Joan Vang, nevndarlimur (Vestmanna kommuna)
Siri Joensen, nevnarlimur (Kvívíkar kommuna
Marsanna Eikhólm Tummasardóttir, nevndarlimur (Sunda kommuna)
Stýrið er skipað við borgarstjórunum í teimum avvarandi kommununum.


text:
Fyrsta Mósebók, kapittul 14
Herferð Eysturlandskonga
v1
Tá ið Amrafel var kongur í Sinear, Arjok kongur í Ellasar, Kedorlaomer kongur í Elam, og Tideal kongur í Gojim,
v2
fóru teir herferð móti Bera, kongi av Sódomu, og Birsja, kongi av Gómorru, og Sjineab, kongi av Adma, og Sjemeber, kongi av Zeboim og konginum av Bela, tað er Zoar.
v3
Allir hesir hittust á Siddims vøllum, tað er Salthavid.
v4
Í tólv ár høvdu teir tænt Kedorlaomer; men trettanda árið høvdu teir gjørt uppreist;
v5
og á fjúrtanda ári kom Kedorlaomer og kongarnir, sum við honum vóru, og vunnu sigur á Refaitum í Asjtarot-Karnáim og á Zuzitum í Ham, á Emitum í Sjave-Kirjatáim
v6
og á Hóritum á Se'irs fjøllum alt at El-Páran tætt við oyðimørkina.
v7
Síðan vendu teir við og komu at Rættarlindini, tað er Kádesj, og løgdu undir seg alt land Ámalekita og somuleiðis Ámorita, sum búðu í Házazon-Támar.
v8
Kongarnir av Sódomu og Gómorru, av Adma, Zeboim og av Bela, tað er Zoar, løgdu tá út og fylktu seg á Siddims vøllum til bardaga
v9
við Kedorlaomer, kongin av Elam, Tideal, kongin av Gojim, Amrafel, kongin av Sinear og Arjok, kongin av Ellasar, fýra kongar móti fimm.
v10
Men á Siddims vøllum vóru jarðbiksgryvjur hvør við aðra; og tá ið kongarnir av Sódomu og Gómorru løgdu á flótta, duttu teir í tær, men teir, ið eftir vóru, hildu til fjals.
v11
Fíggindin rændi tá allar ognir í Sódomu og Gómorru og fór avstað við øllum mati.
v12
Teir fóru eisini við Lot bróðursyni Ábrams og øllum, sum hann átti; tí at hann búði sum vera mundi í Sódomu.
Bjarging Lots
v13
Tá kom einhvør flóttamaður og segði tíðindini fyri Ábrami Hebrea, ið tá búði í eikilundini hjá Mamre Ámorita, bróður Esjkols og Áners, sum eisini høvdu sáttmála við Ábram.
v14
Tá ið Ábram frætti, at skyldmaður hansara var hertikin, vápnaði hann av húsfólki sínum trý hundrað og átjan royndar menn, ið vóru føddir í húsi hans, og helt aftan á fíggindan alt at Dán.
v15
Har ráddist hann á teir á náttartíð, hann og menn hansara; og teir vunnu sigur á teimum og eltu teir alt at Hóba fyri norðan Dámaskus.
v16
Og hann hevði aftur við sær allar fíggjarlutir og Lot, skyldmann sín, og allar fíggjarlutir hans hevði hann aftur við sær og somuleiðis konurnar og fólkið.
Melkizedek
v17
Men tá ið hann nú hevði vigið Kedorlaomer og kongarnar, ið við honum vóru, og var á heimferð, tá fór kongurin av Sódomu til fundar við hann í Sjavedalinum, ið nú eitur kongsdalurin.
v18
Og Melkizedek, kongur av Sjálem, prestur hins hægsta Guðs, kom út við breyði og víni
v19
og vælsignaði hann og mælti: «Signaður veri Ábram av Guði hinum hægsta, skapara himins og jarðar,
v20
og hálovaður veri Guð hin hægsti, sum hevur givið fíggindar tínar upp í hendur tínar!» Og Ábram gav honum tíggjund av øllum.
v21
Tá segði kongurin av Sódomu við Ábram: «Gev mær fólkið, men tak tú fíggjarlutirnar.»
v22
Men Ábram svaraði konginum av Sódomu: «Til Harrans, hins hægsta Guðs, skapara himins og jarðar, havi eg upp hond mína,
v23
at eg ikki vil taka so mikið sum tráð ella tvong ella nakað av tí, sum tú eigur! Aldrin skalt tú kunna siga: Eg havi gjørt Ábram ríkan!
v24
Eg vil einki hava – einki uttan tað, ið sveinarnir hava nýtt og tað, sum lutast teimum monnum, ið við mær vóru, Áneri, Esjkoli og Mamre, lat teir fáa sínar lutir!»


text:
Eg, sum nógv onnur, bíði sera spentur eftir Star Wars Episode VII: The Force Awakens.
Filmurin er eitt heilt ár vekk, tí er tað best at brynja seg við toli. Av hesi orsøk havi eg gjørt ein lista av filmum, sum vit kunnu síggja fram til komandi árið. Tað eru so sanniliga nógvir spenandi filmar á veg.
Vit fara at fáa fleiri Marvel filmar, meir Liam Neeson, meir Hot Tub Time Machine og fleiri uppfylgajarar til gomul hitt. T.d. Terminator, Jurassic World v.m.
Vit byrja sjálvandi við Januar:
9. Januar: Taken 3
Genre: Action/Crime/Thriller
Hetta er tann triðji og allarhelst síðsti Taken filmurin vit fara at síggja.
Bryan Mills(Liam Neeson) verður lagdur undir at hava myrt onkran og má nú reinsa sítt navn.
Tann fyrsti Taken var eitt adrenalin spark sum vildi nakað. Næsti filmurin var meir av tí sama og tað riggaði.
Vónandi kunnu vit fáa ein góðan enda á hesari trilogiini, tí nú má Bryan Mills fáa frið at vera pensioneraður.
16. Januar: Blackhat
Genre: Action/Crime/Drama
Ein hakkari(teldusnillingur) verður leyslatin, fyri at hjálpa U.S.A. og Kina at uppspora ein cyber terrorist.
Hesin filmurin er leikstjórnaður av Michael Mann, ið hevur givið okkum filmar sum Public Enemies og Heat.
Vònandi leverar hann sum áður.
16. Januar: Mortdecai
Genre: Action/Comedy
Lista handlarin, Charles Mortdecai(Johnny Depp), leitar eftir einum stolnum málningi, ið skal eitast at vera knýttur at einari ókendari bankakonto, fylt við nazista gulli.
Tað verður spennandi at síggja Johnny Depp á filmi aftur, sum vónandi kann vísa okkum sjónleikara gullið hann ofta hevur víst.
David Koepp, leikstjórin, hevur eisini leikstjórnað Secret Window, við Johnn Depp.
30. Januar: Project Almanac
Genre: Sci-fi/Thriller
Nakrir ungdómar finna eina uppskrift til eina tíðar maskinu og byggja hana. Alt byrjar sum stuttleiki, men tíðin er ikki at spæla við.
Hesin filmurin kemur frá einum ókendum leikstjóra, við ókendum sjónleikarum. Her eru ongar royndir at døma eftir, men trailarin er spennandi.


text:
”Eg hugsi ikki um nakað annað enn lokkandi angan, tá eg eins og smokki saman og liggi á øllum fýra. Blóðið, eg føli undir fingrum mínum, er lunkað. Ikki hugsi eg um, at fólk standa yvir mær og hyggja. Gløa, tá eg boyggi høvur mítt nærri niður at evjuni. Svongdin nívir meg so. Og tó veit eg, at tað er skeivt, sum eg geri.”
Tá ið KT-depilin í 2008 skipaði fyri søgukapping fyri næmingum í 7. og 8. flokki, var ein søga, ið skaraði framúr. Dómsnevndin var samd um, at hetta var ein framúrskarandi rithøvundur, ið skrivað hevði. Millum annað var sagt um søguna: ”Hon er ræðandi, vamlisliga skakandi og fantastisk!”
Aftur


text:
Danjal av Rana 10.01.2018 (11:38)
Menn mugu hava lov at stjala ein koss
Eini 100 franskar kvinnur hava í einum almennum brævið ávarað móti puritanismu í kjalarvørrinum av MeToo-rørsluni.
Í brævinum ávara umleið 100 kvinnuligir rithøvundar, listakvinnur og akademikarar úr Frankaríki um, at MeToo-rørslan í nøkrum førum hevur ment seg til puritanismu og ein heksajagstran eftir mannfólki.
Millum tær, sum hava skrivað brævið, er filmsstjørnan Catherine Deneuve, skrivar tíðindastovan AFP.
Í brævinum siga kvinnurnar sambært AFP, at menn skulu hava loyvi til at royna eftir kvinnum.
74 ára gamla Catherine Deneuve hevur í fleiri áratíggju arbeitt innan filmsvinnuna í Frankaríki og verður mett at vera ein av fremstu femme fatale í fronskum filmum nakrantíð.
Í 2017 upprann MeToo-rørslan, tá kvinnur byrjaði at traðka fram og siga frá um sexchikanu og kynsligan ágang aftan á ákærurnar móti Harvey Weinstein, filmsframleiðara.
Men sambært kvinnunum, sum hava skrivað brævið, eru nakrar av ákærunum, sum eru reistar í kjalarvørrinum av ákærunum móti Weinstein, í størri mun ein heksajagstran eftir monnum og ein hóttan móti seksuella frælsinum.
- Neyðtøka er ein brotsgerð, men at royna at tøla onkran – sjálvt um tað er áhaldandi og klossut – er ikki eitt machoálop, skriva brævaskrivararnir sambært AFP.
- Menn eru hissini revsaðir, noyddir at fara úr størvum sínum, hóast teir einans hava nortið við knæið á onkrum ella roynt at stjala sær ein koss.
MeToo-rørslan hevur á sosialu miðlunum nýtt #MeToo. Í Frankaríki nýta tey #Balancetonporc, sum merkir, Avdúka tín grís.
- Tað, sum byrjaði við at seta kvinnur í frælsi, er í dag vorðið tað mótsatta. Vit ræða fólk til at tala ”rætt.” Rópa eftir teimum, sum ikki akta, til tey seta seg, skriva rithøvundarnir.
- Og tær kvinnur, sum nokta at boyggja seg (fyri nýggja veruleikanum, red.) verða skýrdar samsekar og svíkjarar.
Deneuve hevur eisini áður loyst frá posabandinum um menningina av MeToo-rørsluni, bæði í Frankaríki og altjóða.
- Mær tykir ikki, at hetta er rætti hátturin at broyta tingini. Hetta er yvirdrivið, segði hon í fjør.
- Hvat kemur aftan á Avdúka tín grús? Avdúka tína skøkju? Heldur enn at hjálpa kvinnunum, hjálpir hesin rúsurin eftir at slakta hesar ”grísarnar” heldur fíggindunum hjá seksuella frælsinum.
/ritzau/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Um tiltakið
Sambinding
Týskvøldið 23. oktobur hittast vit á Býarbókasavninum at hugna okkum saman við útlendingum úr øllum heiminum.
Kvøldið byrjar kl. 19 við málskeiði í føroyskum fyri tilflytarar, sum ikki duga stórvegis føroyskt. Skeiðið er sjálvandi ókeypis.
Drekkamuður og prát frá kl. 19.30. Tað er sjálvandi loyvt at binda, tó ikki ein treyt ;)
Hesu ferð kemur Slava úr Ukraina at vísa, hvussu ein ger ukrainskar motanka-dukkur.
Endamálið við Sambinding er at fremja integratión og sambandið millum nýggjar og innføddar føroyingar.
Fylg eisini facebooksíðuni Sambinding Tórshavn


text:
Búskapar- og fíggjarpolitikkur • Búskapargrunnur Føroya • Skatta- og avgjaldspolitikkur • Tilfeingis-, vinnu- og samferðslugjøld
Høvuðsmálið í búskapar- og fíggjarpolitikkinum hjá Tjóðveldi er sjálvbjargni fyri bæði land og fólk og at fremja javnbjóðis møguleikar hjá øllum fólkinum í landinum at skapa varandi virðir, vælferð og trygd undir sínum lívi og dreymum. Sum menniskju og sum tjóð skulu vit kunna virka sjálvbjargin og fræls við ábyrgd í samfelagnum og í heiminum. Í felag hava vit ábyrgdina av at tryggja møguleikarnar hjá øllum – bæði verandi og komandi ættarliðum – til at skapa og gagnnýta virðini og tilfeingið í samfelagnum og støðugt lata samfelagið í betri standi til eftirkomarar okkara.
Tess fleiri fólk kunnu skapa, virka og liva við somu møguleikum og skyldum, tess ríkari og fjølbroyttari verða samfelagið og búskapurin. Búskapur og búskaparvøkstur, sum byggja á stættarmun, ovurnýtslu, ovurtroyting av tilfeingi, fíggjarliga spekulasjón, veitingar uttanífrá og á, at virðini verða savnað á fáum hondum, skapar bert ójavna, afturvendandi kreppur og ger øll fátækari.
Búskapurin og búskaparvøkstur skulu grundast á varandi virði og veruliga virðisskapan, tvs. tilfeingi, framleiðslu, tænastur, skapan og arbeiði hjá fólkinum í landinum, og búskapurin er óheftur av fíggjarligari veiting úr útlondum.
Búskapar- og fíggjarpolitikkur
Búskapar- og fíggjarpolitikkurin skal tryggja ein sjálvberandi búskap, ið byggir á samhaldsfesti, javnbjóðis møguleikar og burðardygga umsiting av tilfeinginum til frama fyri verandi og komandi ættarlið. Búskapar- og fíggjarpolitikkurin skal virka konjunkturjavnandi og stuðla upp undir burðardyggan vøkstur.
Tjóðbanki Føroya, Búskapargrunnur Føroya, arbeiðsloysisskipanin, pensjónsskipan og aðrar trygdarskipanir skulu saman við einum ábyrgdarfullum og konjunkturjavnandi fíggjarpolitikki virka sum brimgarðar, ið kunnu javna sveiggj í búskapinum og tryggja eina støðuga menning av einum sjálvberandi føroyskum búskapi.
Tjóðveldi vil
- Verandi ríkisveiting verður miðvíst minkað burtur av fíggjarlóg landsins og tikin úr føroyska búskapinum. Búskapargrunnur Føroya kann nýtast sum amboð í eini skiftisskipan.
- Tjóðbanki Føroya verður stovnaður og skal tryggja óhefta umsiting av landsins ognum og skuld, gera tjóðarbúskapargreiningar og hava tjóðarbúskaparligt eftirlit.
- Hagstova Føroya skal tryggja, at øll viðkomandi hagtøl um samfelagið og búskapin eru tøk.
- Langtíðarætlan skal gerast fyri bæði rakstur og íløgur landsins.
- Greitt ábyrgdarbýti og avtalur skulu gerast millum land og kommunur um íløgur og rakstur.
- Fult gjøgnumskygni skal valda, har allar ognir, inntøkur og útreiðslur eru partar av roknskapi landsins.
- Framkomið eftirlit skal vera við landsins og kommunalum fíggjarviðurskiftum.
- Landsgrannskoðanin skal tryggjast fullgóðar umstøður at virka, og tilmæli skulu setast í verk.
- Fríhandils- og handilssáttmálar skulu tryggja føroyingum kappingarføra støðu í alheims høpi.
- Føroyar skulu vera partur av størri gjaldoyarøki.
- Grundleggjandi búskaparstovnar landsins skulu staðfestast í Føroya grundlóg.
Búskapargrunnur Føroya
Búskapargrunnur Føroya skal nýtast sum amboð at tryggja eina støðuga menning av føroyska búskapinum og at javna serinntøkur, ið ikki eru varandi, tvørtur um ættarlið. Eisini kann grunnurin nýtast sum amboð til miðvíst at minka ríkisveitingina burtur úr føroyska búskapinum.
Tjóðveldi vil
- Allar serinntøkur landsins – eitt nú frá kolvetni og møguligum einskiljingum – verða settar í grunnin.
- Ognirnar verða umsitnar soleiðis, at inntøkurnar frá hesum gerast varandi fyri verandi og komandi ættarlið.
- Realavkastið frá innistandandi í grunninum kann nýtast til átøk, sum eru íløgur í framtíðina – eitt nú útbúgving, gransking og mentan – umframt nýtast sum konjukturjavnandi amboð.
- Búskapargrunnurin kann nýtast sum amboð til at minka ríkisveitingina burtur av fíggjarlóg landsins og úr búskapinum.
- Ein skiftisskipan verður gjørd, har inntøkuvøkstur landsins verður tengdur saman við minking av ríkisveitingini á fíggjarlógini. So hvørt sum inntøkur landsins vaksa, fara 50% av inntøkuvøkstrinum árliga til at minka ríkisveitingina á fíggjarlógini. 50% av inntøkuvøkstrinum verða verandi á fíggjarlógini.
- Við hesi skiftisskipan verður landsins fíggjarlóg óheft av donsku ríkisveitingini eftir fáum árum.
Skatta- og avgjaldspolitikkur
Føroyskir skattir og avgjøld eru fíggjarliga grundarlagið undir føroyska vælferðarsamfelagnum og tænastum landsins. Tryggjast skal, at fólkið í Føroyum fær mestu og bestu vælferð fyri hvørja skatta- og avgjaldskrónu.
Skattaskipanin skal byggja á, at vit lyfta eftir førimuni. Minni skattur verður lagdur á vanliga lønarinntøkur, og ístaðin skal skattagrundarlagið breiðkast.
Tjóðveldi vil
- Øll skatta- og avgjaldsskipanin verður endurskoðað og endurnýggjað.
- Ein stigvaksandi skattaskipan skal galda bæði fyri løn og pensjón, har lyft verður eftir førimuni.
- Skatturin hjá lág- og maðalløntum skal lækkast.
- Minni skattur skal gjaldast av vanligari lønarinntøku, og fólk skulu altíð hava meira eftir, enn rindað verður í skatti.
- Skapa eitt breiðari skattagrundarlag, har lutfalsliga færri inntøkur koma frá vanligari lønarinntøku, meðan lutfalsliga fleiri inntøkur koma frá inntøkum av at gagnnýta felags tilfeingi umframt frá skattum og avgjøldum, sum fyribyrgja dálking, spekulasjón v.m.
- Fíggjarligar skipanir verða settar í verk, ið eggja til nýggjar vinnur, íverksetan og skapa javnar kappingartreytir.
- Fíggjarligar skipanir verða stovnsettar, sum eggja borgarum og vinnu at leggja um til varandi orku, til reint umhvørvi og burðardygga náttúru- og tilfeingisnýtslu.
- Skatta- og avgjaldsskipanin skal gerast so gjøgnumskygd, rættvís og einføld sum møguligt.
- Býtið millum inntøkur, ið eru tengdar av virksemi, t.d. MVG, og meira støðugar inntøkur, t.d. A-skattur, skal vera soleiðis, at tryggjað verður eitt støðugt langtíðar inntøkugrundarlag.
Tilfeingis-, vinnu- og samferðslugjøld
Føroyar eru millum ríkastu tjóðir heimsins við náttúrutilfeingi. At fáa atgongd til at troyta eitt avmarkað tilfeingi, ið alt fólkið eigur, er ein framíhjárættur, sum eigur at vera atkomiligur eftir jøvnum kappingartreytum á einum almennum og gjøgnumskygdum marknaði. Hetta tryggjar støðugar vinnukarmar, og at tilfeingisrentan – tað virðið, sum tilfeingið kastar av sær, tá lønir, framleiðslukostnaður, íløgur og vanligur vinningur eru drigin frá – kemur øllum samfelagnum til góðar. Samferðslukervið skal fíggjast við samhaldsføstum samferðslugjaldi, ið tryggjar munagott viðlíkahald og støðugar útbyggingar.
Tjóðveldi vil, at
- alment útboð og marknaðargrundað brúksgjøld skulu tryggja javna kapping, støðugar vinnukarmar og inntøkur til landið av náttúrutilfeinginum.
- inntøkur frá brúksgjaldi av ogn Føroya fólks skulu koma øllum fólkinum til góðar – eitt nú við at lætta skatta- og avgjaldstrýstið hjá øllum føroyingum
- partafelagsskatturin skal eggja til burðardyggar íløgur, javna kapping og at skapa fleiri størv.
- skattaskipanin skal sum heild stuðla uppundir at fáa fólk, fyritøkur og pening at virka í Føroyum heldur enn uttanlands.
- støðug útbygging og viðlíkahald av samferðslukervinum verður fíggjað við rættvísum samferðslugjaldi, ið verður grundað á bæði nýtslu og samhaldsfesti.


text:
Marin Brandsdóttir er 17 ára gomul og er uppvoksin í Syrðrugøtu. Alt hennara lív hevur hon hildið jól í Føroyum, saman við sínum nærmastu.
Men síðsta ár var øðrvísi. Hon fór nemliga allan vegin til USA, sum skiftisnæmingur og har upplivdi hon mangt og hvat, millum annað jól.
Hon greiðir frá at áðrenn hon fór til Amerika, hevði hon sæð nógvar amerikanskar jóla filmar so hon helt seg vera klóka uppá hvusssu jólini eru har, men so var ikki.
Í sammrøðuni hoyrir tú nemliga hvussu ein heilt vanlig familja heldur jól í Amerika. Hon búði í einum smærri stati, Wisconsin. Hoyr eisini um hvussu jólamaðurin ikki var eitt so stórt “hit" í hennara býi og hvussu man bert gevur jólagávur til síni nærmastu.
Sjálvt um tey einki jólatræ høvdu, ongar piparnøtir ella ræst kjøt so sigur hon at tað var áhugavert og lívsjáttandi at uppliva eini øðrvísi jól. Samt við hon lærdi nógv um Amerikansk jól, so slapp amerikanska familja hennara eisini at uppliva eitt sindur av teimum Føroysku Jólunum.


text:
Agnar Frederiksen
12.06.2018 - 20:27
Ítróttur > Ítróttur > Fótbóltur
HM í Russlandi nærkast av álvvara. Vit hava hesar dagarnar upptakt og meting av øllum bólkunum
Tað er altíð fokus á fótbóltsins móðurland, tá endaspæl skulu spælast. Ongland vann HM á heimavølli í 1966, men síðani er eitt hálvfinalupláss í 1990 besta endastøðan. Nú er tað ungt lið, sum Gareth Southgate hevur til taks, og sum skal umboða tjóðina í Russlandi. Við Harry Kane sum oddamanni, er talan ikki um eitt lið við einari rúgvu av royndum frá endaspølum. Vónirnar eru heldur ikki eins høgar sum vanligt er í Onglandi.Á belgiska liðinum eru sera nógv sambond til Premier League. Ein rúgva av leikarum eru stórir profilar í Onglandi. Liðformaðurin Eden Hazard og miðvallarin Kevin De Bruyne eru ímillum allarbestu leikararnir í Premier League, og so eru eisini leikarar sum Romelu Lukaku, Vincent Kompany, Thibaut Cortouis og trioin úr Tottenham: Jan Verthongen, Toby Alderweireld og Mousa Dembelé. Umframt hetta eru aðrir stekrir leikarar í hópinum, og pláss var ikki fyri Roma-profilinum; Radja Nainggolan.
Fyrrverandi venjarin hjá Everton og Wigan, Roberto Martinez, hevur Arsenal-legenduna, Thierry Henry, til at hjálpa sær. Teir hava “eitt gylt ættarlið”, ið nú skal sláa til. Belgia kom til fjóðringsfinaluna til seinasta HM og til EM í 2016. Hetta er HM-endaspæl nummar 13 hjá Belgia. Besta úrsliti var 4.plássið í Meksiko í 1986.
Tað er ein sera stór uppgáva fyri framman hjá Tunesia og Panama. Liðið úr Norðurafrika hevur luttikið til fýra endaspøl, harav trý á rað frá 1998-2006. Landið hevur ongantíð spælt seg víðari. Í 1998 var Tunesia eisini í bólki saman við Onglandi. Innhýsis dysturin endaði 2-0 til Ongland. Panama er við til sítt fyrsta HM-endaspæl.
Hvørki av hesum liðunum hava stórar stjørnur. Wahbi Khazri hjá Tunesia er tó besta boðið. Miðvallarin hjá Rennes hevur skorð 12 mál í 35 landsdystinum
Meting: Saman við bólki B, har Spania og Portugal eru stórfavorittar, so er hetta lættasti bólkurin at meta um. Belgia og Ongland skulu av álvara spæla undir sítt støði fyri ikki at koma víðari. Vit meta, at Belgia vinnur bólkin frammanfyri Ongland, og at bæði liðini koma til í minsta lagi fjóðringsfinaluna.
Dystarskrá:
Mánadagin 18.juni 16.00 Belgium - Panama
Mánadagin 18.juni 19.00 Tunisia - England
Leygardagin 23.juni 13.00 Belgium - Tunisia
Sunnudagin 24.juni 13.00 England - Panama
Hósdagin 28.juni 19.00 England - Belgium
Hósdagin 28.juni 19.00 Panama -Tunisia
Les um bólk F her:


text:
Greinar
Fleiri spurningar og svar
04. Sep 2011
Fleiri spurningar og svar eru nú undir "Spurt og svarað". ...
les meir
Eitt umboð fyri allar Føroyar
03. Sep 2011
Hetta er valskrá Javnaðarfoksins. Ein ætlan, sum flest allir føroyingar - um tær partapolitisku brillurnar verða tiknar av nøsini eina løtu - áttu at kunnað...
les meir
VEL SO TAÐ MUNAR
02. Sep 2011
Um tú var arbeiðsgevari, hevði tú so sett sama persón í tvey størv? Kanska. Hevði tú gjørt tað, um talan var um tvey fulltíðarstørv?...
les meir
Polarisering ella politikk á fólkating
31. Aug 2011
Javnaðarflokkurin kann fáa nógv meira burturúr fólkatingssessinum enn onnur. Vit kenna tað øll. Eitt rópar loysing - eitt rópar samband. Eitt rópar samband -...
les meir
Tá tað besta forðar tí góða
31. Aug 2011
Henda greinin varð prentað ímai í ár - sama dag, sum atkvøtt varð um stjórnarskipanina á tingi. Tíverri hendi júst tað, sum eg óttaðist fór...
les meir
Um hví eg fór úr Tjóðveldinum
31. Aug 2011
(Hetta er eitt alment bræv um, hví eg meldaði meg úr Tjóðveldinum í vár. Eg skal kanska viðmerkja, at ein fullsamdur Javnaðarflokkur atkvøddi FYRI uppskotinum...
les meir
Tann sexuta krúllan hjá Dan Klein
31. Aug 2011
(Henda greinin er skrivað i sambandi við, at Dan Klein av órøttum ákærdi meg fyri at hava fingið dupulta løn, tá eg sat á fólkatingi)...
les meir
Føroyskur flatskattur - donsk lántøka
.
Eg taki ikki undir við, at danir skulu læna pengar, so samgongan kann fíggja sín flatskatt. Og eg giti, at hetta verður trupult at fáa semju um. Men sum føroyskur fólkatingsmaður má eg virða tær avtalur, sum landsstýrið ger við donsku stjórnina


text:
Orð: Frits Johannesen
Lag: Egil Hovland
1. Mána og sól, vindar og skýggj
og blómur og børn skapti vár Gud.
Himmal og jørð, alt eigur hann.
Harri, vár Gud, vit tær takka.
Niðurlag: Harri, vit takka tær.
Harri, vit prísa tær.
Harri, vit syngja títt heilaga navn.
2. Jesus, Guds sonur, krossdeyðan leið
for meg og for teg, livir í dag.
Ja, hann er her, ja, hann er her.
Harri, vár Gud, vit tær takka.
3. Andin, vár troyst, vermir – gav lív,
sum heilagur er, talar um Gud,
fylgir við tær hvønn einasta dag.
Harri, vár Gud, vit tær takka.


text:
Fyri at kunna átekna roknskapir hjá peningastovnum skulu grannskoðarar nú hava serligt loyvisprógv frá Fíggjareftirlitinum til hetta. Fíggjareftirlitið hevur við eini kunngerð ásett, at neyðugt er, at undirskrivandi grannskoðarar hava serligt loyvisprógv, og hevur sett ymsar treytir fyri at fáa slíkt prógv. Hesar treytir umfata m.a. krøv til royndir at grannskoða peningastovnar og eyka eftirútbúgvingar v.m.
Tveir av grannskoðarunum hjá P/F Januar hava í dag fingið loyvisprógv frá Fíggjareftirlitinum til at átekna peningastovnsroknskapir. Teir eru:
· Heini Thomsen, statsautoriseraður grannskoðari
· Fróði Sivertsen, statsautoriseraður grannskoðari


text:
11 Harafturat kom HARRANS orð at mær, sigandi,
12 Menniskjusonur, tak upp eitt harmljóð omanyvir kongin av Týrus, og sig at honum, Svá sigur Harrin GUÐ; Tú siglart inn samløguna, fullur av vísdómi, og fullkomin í vakurleika.
13 Tú hevurt verið í Eden, Guðs aldingarði; hvør dýrabærur steinur var tín dekking, sardisin, topaz, og diamanturin, beryllurin, ónyksin, og jaspisin, sapphirurin, smaragdurin, og karfunkulin, og gull: handverkið av tínum tamburinum og av tínum pípum var fyribúgvið í tær á tí degi sum tú varðst skaptur.
14 Tú ert hin salvaði cherubur sum dekkar; og eg havi sett teg soleiðis: tú vart uppiá hinum heilaga fjalli Guðs; tú hevurt gingið niðan og oman í miðjum elds-steinunum.
15 Tú vart fullkomin í tínum vegum frá tí degi sum tú varðst skaptur, til misgerð varð funnin í tær.
16 Við fjøldsemini av tínum handilsskapi hava teir fylt tína mittu við harðskapi, og tú hevurt syndað: tí vil eg kasta teg sum vanheilagan út av fjalli Guðs: og eg vil oyða teg, O hyljandi cherubur, frá miðjum elds-steinunum.
17 Títt hjarta varð lyft upp uppá grund av tínum vakurleika, tú hevurt spilt tín vísdóm uppá grund av tínum bjartleika: eg vil kasta teg til jarðarinnar, eg vil leggja teg frammi fyri kongum, at teir mega skoða teg.
18 Tú hevurt dálkað tínar halgidómar við fjøldleikanum av tínum misgerðum, við misgerðini av tínum handilsskapi; tí vil eg føra fram ein eld frá miðjum tær, hann skal upptæra teg, og eg vil føra teg til øskur uppiá jørðini í eygsjónini á øllum teimum sum skoða teg.
19 Allir teir sum kenna teg millum fólksins skulu verða ovfarnir yvir teg: tú skalt vera ein ræðsla, og aldri skalt tú vera meira.
( Ezekiel 28:11—19 FKJ )
TÍ at HARRIN vil hava miskunn á Jákob, og vil enn velja Ísrael, og seta teir í teirra egna land: og teir fremmandu skulu vera sameintir við teir, og teir skulu krøkja seg til húss Jákobs.
2 Og fólkið skal taka teir, og føra teir til teirra pláss: og Ísraels hús skal ognast tey í landi HARRANS til tænarar og tænastumoyggjar: og teir skulu taka teir til fangar, hvørs fangar teir vóru; og teir skulu stjórna yvir kúgarum sínum.
3 Og tað skal bera á í tí degi sum HARRIN skal geva tær hvílu frá sorg tíni, og frá ótta tínum, og frá hinum harða trældómi, hvarí tú vart fingin at tæna,
4 ¶ At tú skalt taka upp hetta orðtak ímóti konginum av Bábylon, og siga, Hvør er kúgarin hildin uppat! hin gylti staður hildin uppat!
5 HARRIN hevur brotið stav teirra vondu, og sprotan hjá stjórnarunum.
6 Hann sum sló fólkið í vreiði við einum støðugum høggi, hann sum stjórnaði tjóðunum í firtni, verður atsóktur, og eingin forðar.
7 Øll jørðin er í hvíldarstøðu, og er kvirr: teir bróta fram yvirí synging.
8 Ja, furutrøini fegnast yvir teg, og Libanons sedristrø, sigandi, Síðan tú ert lagdur niður, er eingin fellari komin niðan ímóti okkum.
9 Helviti frá í neðra er rørt fyri teg til at møta tær við tína komu: tað øsir upp hinar deyðu tín vegna, enntá allar hinar fremstu jarðarinnar; tað hevur reist upp frá teirra trónum allar kongar tjóðanna.
10 Allir teir skulu tala og siga við teg, Ert tú eisini vorðin veikur sum vit? ert tú vorðin líkur okkum?
11 Títt skrúð er ført niður til grøvina, og ljóðið av tínum stórfiólum: ormurin er spreiddur undir tær, og ormarnir dekka teg.
12 Hvør ert tú fallin frá himni, O Luçifer, sonur morgunsins! hvør ert tú høgdur niður til jarðarinnar, sum veiktirt tjóðirnar!
13 Tí at tú hevurt sagt í hjarta tínum, Eg vil stíga upp inn í himin, eg vil upphevja mítt hásæti uppum stjørnur Guðs: eg vil sita eisini uppiá fjalli samkomunnar, í síðum norðursins:
14 Eg vil stíga upp uppum hæddir skýggjanna; eg vil vera líka sum hin Hægsti.
15 Tó skalt tú verða førdur niður til helvitis, til síður holunnar.
16 Teir, sum síggja teg, skulu trongliga hyggja uppá teg, og umhugsa teg, sigandi, Er hetta maðurin sum fekk jørðina at skelva, sum risti kongadømir;
17 Sum gjørdi verøldina sum eina oyðu, og oyddi staðir hennara; sum opnaði ikki hús fanga sína?
18 Allir kongar tjóðanna, enntá allir av teimum, liggja í dýrd, hvør og ein í sínum egna húsi.
19 Men tú ert kastaður út úr grøv tíni líka sum ein andstyggilig grein, og eins og klædnabúni teirra sum eru vignir, stoyttir ígjøgn við einum svørði, sum fara niður til steinar holunnar; sum eitt ræ, traðkað undir føtur.
20 Tú skalt ei verða sameintur við teir í jarðan, av tí at tú hevurt oytt land títt, og vigið fólk títt: sáðið hjá illgerarum skal aldri verða navnframt.
21 Fyribúgvið slátran til børn hansara fyri misgerðina hjá teirra fedrum; at teir rísi ikki, ella ognist landið, ella fylli ásjónina á verøldini við staðum.
22 Tí at eg vil rísa upp ímóti teimum, sigur HARRI herliðanna, og skera av frá Bábylon navnið, og leivd, og son, og bróðurson, sigur HARRIN.
23 Eg vil eisini gera tað til eina ogn hjá hegrinum, og hyljar av vatni: og eg vil sópa tað við rísakusti oyðingarinnar, sigur HARRI herliðanna.
( Esaiah 14:1—23 FKJ )
Tí at eftir at í vísdómi Guðs, heimurin við vísdómi kendi ikki Guð, líkaði tað Guði, við prædikanar-dárskapinum at frelsa tey sum trúgva.
( I. Corinth. 1:21 FKJ )


text:
Fóðuröflun
Uppskera heys og korns á Suðurlandi 2008 Acrobat skjal
Uppskera heys og korns á Suðurlandi 2007 Acrobat skjal
Uppskera heys og korns á Suðurlandi 2006 Acrobat skjal
Uppskera heys og korns á Suðurlandi 2005 Acrobat skjal
Uppskera heys og korns á Suðurlandi 2004 Acrobat skjal
Uppskera heys og korns á Suðurlandi 2003 Acrobat skjal
Uppskera heys og korns á Suðurlandi 2002 Acrobat skjal
Uppskera heys, korns og garðávaxta á Suðurlandi 2001 Acrobat skjal
Uppskera heys, korns og garðávaxta á Suðurlandi 2000 Acrobat skjal
Uppskera heys, korns og garðávaxta á Suðurlandi 1999 Acrobat skjal
Uppskera heys, korns og garðávaxta á Suðurlandi 1998 Acrobat skjal
Uppskera heys, korns og garðávaxta á Suðurlandi 1997 Acrobat skjal


text:
§ 52 fyrispurningur til Høgna Hoydal, landstýrismann í landbúnaðarmálum
Politikkur06-06-2018 - 08:08 - Jóanis Albert Nielsen
Spurningur 1:Hvørjir møguleikar hava bøndir og aðrir seyðaeigarar at sleppa av við ullina í ár.
Spurningur 2: Hvørji stig eru tikin, so at skommin frá í fjør, tá meginparturin av føroysku ullini varð brend, ikki endurtekur seg.
Viðmerkingar:
Fyri knøppum ári síðani, meðan fólk gingu føroysku fjøllini og royndu at fáa ullina til høldar, visti útvarp kringvarpsins at siga frá, hvussu væl ull brennir á brennistøðunum? Flestu eru væl samd við mær í, at tóat ullin í dag ikki er "Føroya gull", so kunnu vit ikki loyva okkum hetta og at allar royndir at gagnnýta føroysku ullina mugu stuðlast!
Hóast eg fleiri ferðir seinasta árið havið spurt um málið, hevur ikki eydnast mær at fáa sannførandi svar um, hvussu verður í ár. Verður gjørt sum í fyrrárið, tá figgjarliga stuðlað ullamóttøka var á royndarstøðini í Kollafirði, ella fer politiska líkasælan frá í fjør, tá játtaði stuðulin varð brúktur til onnur endamál, at endurtaka seg?
Hóast stutt er til fyrstu fjøllini verða gingin, vóni og vænti eg, og óivað mong við mær, at landsstýrið loysir hendan trupulleikan og skipar og stuðlar eina almenna ullamóttøku! Á hendan hátt kunnu bálini, sum annars aftur kunnu hugsast at fara at brenna runt landið í summar, okkum og sokallaðu “unspoiled” náttúru og landi okkara til vanæru, verða forðaði.
Jenis av Rana
løgtingsmaður


text:
- Tíðindi, mentan og ítróttur
Avgusturin í 3D
Avgusturin, sum varð tikin upp við Áir 26. november, varð avmyndaður 3D.
Endamálið við tí var at skjalfesta hann á pláninum, áðrenn hann varð skorin upp, til framtíðar miðlan á hvalastøðini.
Nýggj 3D-útgerð
Fornfrøðideildin á Fornminnissavninum hevur útvegað sær útgerð til 3D-myndir í sambandi við skráseting av økjum við fornminnum.
Henda útgerð kom væl við, nú avgusturin varð tikin upp.
Tað er sokallað "Structure From Motion" tøkni, ið verður nýtt at skapa 3D myndina.
Avmyndaður í endar og kantar
Tá allar myndirnar eru lagdar inn í telduforritið PhotoScan, verður eitt punktskýggj framleitt (mynd 1).
Við tríkantsrokning verður eitt net (mesh) gjørt millum punktini og at enda verður tekstururin lagdur uttaná (mynd 2).
Tilsamans verða tær mongu myndirnar til eina mynd, sum kann snarast og sumast, har hvalurin sæst 3D.
Tað er Helgi Michelsen, fornfrøðingur, sum hevur tikið myndina og sum stendur fyri menning av hesi tøkni hjá Søvnum Landsins.
Sí eisini


text:
Orð: Hans Adolph Brorson 1734.
Týtt: Petur Jacob Sigvardsen
Viðmerking: Týddur við ársskiftið 1961-1962. Broyttur 30. november 2003.
Skal kærleiki í royndum stá,
vit mega elska fígginda,
tú tolin, tá hann vreiði ber,
tað kristin kærleiki víst er.
Ei batar mær at siga nei,
um eg skal ganga sannleiks leið;
at elska tey, sum elska meg,
tað heidningur ger eisini.
Um onkur sigur, hann ei kann
av sonnum elska fíggindan,
hann váttar, hann ei fata kann,
hvat Kristi kærleik´megna man.
Og tann, tað fegin vildi sæð;
men veit, hann ikki megnar tað,
í trúgv til Jesu kross tá far,
hann nýggjan kærleik´ kveikir tær.
Tá vit í trúnni kunnu sjá
vár sálarvin hátt krossi á,
sum fyri fíggindunum bað,
tá háð og spott var teirra lag.
Og varnast vit tann veg, hann gekk,
vár sálarhirði, tá hann fekk
úr deyðans váða okkum loyst,
og sál hans var til heljar kroyst.
Og skoða vit í hjartagrund
tey mongu, sváru syndapund,
sum Gud oss fegin fyrigav,
ja, søkti tey í djúpa hav.
Tá Andin hesi boð oss ber,
brátt birtur sálarbrandur er;
so bjørt tann glæman glógva man,
at fíggindan eg elska kann.
Tann kærleiki av øllum ber,
hann størstur er í himnaverð,
til Guds hann leiðir sálir so,
tá læra vit várt fimta boð.
Av øllum alvi lær tú meg,
mín Harri Krist, at elska teg,
at krossi tínum halt mær hjá,
tá fíggindan eg elska má!


text:
Kári á Rógvi in memoriam
“Har ljós brenna fá undir lágari lon sæst gjølla tá eitt av teim slóknar.”
Hesi orðini hjá J. H. O. Djurhuus runnu mær straks í hug, tá ið eg fekk ringu boðini um, at Kári á Rógvi var farin um sýn bert 41 ára gamal. Deyður av herviligari sjúku.
Tað er altíð ein sorgarleikur, tá ið ung kona missir mannin og børnini pápan. Tað er næstan einki verri. Tað er eisini ein sorgarleikur fyri Fróðskaparsetur Føroya at hava mist ein av sínum fremstu slóðarum, tá tað um gransking og undirvísing í lóg ræður. Kári var akademikari og universitetsmaður um ein háls, tað var í akademia, hann hoyrdi heima, og tað var har, brúk var fyri honum.
Kári var sera arbeiðssamur, væl begávaður, hugsaði sjálvstøðugt sum fáur og stakk upp úr fjøldini. Vit komu í síni tíð at starvast neyvt saman í Grundlógarnevndini. Kári var tað løgfrøðiliga álitið og arbeiddi fyri fleiri. Nevndin kom á mál, og politiska skipanin fekk eitt álit at taka støðu til og viðgera.
Tað vísti seg skjótt, at Kári eisini hevði tev fyri vísindaligum løgfrøðiligum arbeiði og var ein góður analytikari, sum ikki var tamdur av løgfrøðiligari vanahugsan. Tað var tí gleðiligt, at hann fór undir granskaraútbúgving og eftir rættiliga stuttari tíð vann sær doktaranavnabót við Háskóla Íslands og helt á at granska. Umframt at vera í starvi á Setrinum var hann eisini gestalærari á Háskúlanum í Akureyri.
Fyri ikki so langari tíð síðani gjørdist Kári professari í løgfrøði við Fróðskaparsetrið. Frammanundan hevði hann starvast sum lektari og lagt lunnar undir grundskeið í lóg. Eitt skeið, sum hevur verið mongum til stóra nyttu. Farið varð eisini undir masterskeið í lóg, og framtíðin hjá løgfrøði á Setrinum tyktist bjørt, men skjótt er Harranum um.
Missurin hjá Setrinum er tí ómetaliga stórur. Tað er ein tragedia, at hann ikki er longur, tí Kári var tað dragandi lokomotivið. Tað kom sum eitt sjokk, tá vit frættu, at hann hevði fingið álvarsliga sjúku at dragast við. Tað tykist í skrivandi løtu so óveruligt, so hugtungt og so syrgiligt, at hann ikki er meira. Vit, starvsfelagar hansara og studentarnir, fara ikki longur at merkja hansara spei og humor og hansara gløgga vit. Kári á Rógvi var meira enn tey flestu. Hann var sín egni.
Er tað sárt hjá Setrinum at hava mist ein slóðara sum Kára á Rógvi, so kann tað ikki berast saman við tann persónliga missin hjá konu og børnum, foreldrum og systkjum og familju Kára. Okkara tankar eru hjá teimum.
Við hesum fáu orðum vilja vit á Setrinum sýna okkara samkenslu og minnast Kára á Rógvi.
Jóan Pauli Joensen
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Grenada
Grenada (enskt; Grenada) er oyggjaríki í Karibia. St. George’s er bæði høvuðsstaður og størsti býur. Aðrir stórir býir er Grenville og Gouyave. Miðallívsævin í landinum er 65.6 ár. Høvuðsmálið er enskt.
Innihaldsyvirlit
Søga[rætta | rætta wikitekst]
Frá 1762 til 1974 var Grenada bretskt hjáland, men landið gjørdist sjálvstøðugt land í 1974. Í 1979 tók Maurice Bishop forseti valdið og eitt fleirtjóðaherlið við USA á odda gjørdi innrás.
Fólkið[rætta | rætta wikitekst]
Fólkið er ættað úr Afrika, Evropa og Asia, og burtur úr tí er sprottin egin og lívligan mentan, sum leggur stóran dent á tónleik og dans. 4 % av fólkinum eru ikki lesifør.
Búskapur[rætta | rætta wikitekst]
Týðandi vinnuvegir eru bananir, kakao og ferðavinna.
Bara Indonesia dyrkar meira av muskatnøt enn Grenada, sum dyrkar um fjórðingin av allari muskatnøt, nýtt verður í heiminum. Muskatnøt verður nýtt sum krydd í heitum rættum og bakstri. Muskattræið er komið úr Indonesia, og tað vóru niðurlendingar, ið tóku tað við sær til Grenada í 19. øld. Træið trívst væl í fruktagóðu gosøskujørðini, og har er eisini lýtt og nógv avfall. Oljan úr muskatnøtini verður nýtt til luktilsi og sápu. Malin muskatnøt verður nýtt til matgerð.
Bananir, sum vaksa væl í nógvum hita og nógvum regni, eru týdningarmikil útflutningsvøra. Men javnan er vandi fyri, at banangrøðin misferst, tá ið ódnir herja.
Ingifer, kanel, pipar og kryddnelikur vaksa eisini í oynni. Ingiferrótin verður nýtt fesk ella turkað og ofta malin. Rótin verður nýtt til krydd.
Ferðavinna hevur eisini stóran týdning í Grenada.
Uttanlandshandil[rætta | rætta wikitekst]
Sí eisini[rætta | rætta wikitekst]


text:
07.08.2015
Grindalógin ber í ov stóran mun brá av at vera gjørd við Sea Shepherd í huga, og kemur hatta við fráboðanarskylduni tí eisini heilt skeivt fyri.
Við aðrari tilgongd (fraiming) til grindadráp, also við at vit viðurkendu at grindadráp ikki bara er ein aldargomul sjálvfylgja, men ein rættur vit halda fæst við, kundi verið uppnátt tað sama, t.d. um sagt varð nakað soleiðis :
“Ikki má farast undir at reka grind ella á annan hátt órógva hana fyrr enn hetta er fráboðað á rættað stað frammanundan.”
Ein slík orðing hevði verið meiri tíðarhóskandi í ár 2015, nú spurningar verða settir við dráp av djórum yvirhøvur av fólkum, sum nærmast religiøst fylgja hesum sjónarmiðum – líkamikið hvørji mótargumentini eru.
Vit mugu ásanna, at tíðarrákinum og at esktremismuni flættast ikki við, men at fleirtalið í ein upplýstum samfelag ofta lurtar eftir góðum argumentum, sum verða rætt framborin.
Nú hava nøkur tilvildarliga valt hvalin sum teirra maskot í teirra religión um djóradráp. Tann býtta orðining í lógini um fráboðanarskyldu, verður av hesum fólkum sjálvsagt nýtt sum enn prógv um, hvussu eldhugaðir føroingar eru at drepa grindahvalin. Sig frá beinanvegin tú sær eina grind, so vit kunnu fara eftir henni!


text:
Nýtt! Viaplay í Televarpinum
Nú fært tú Viaplay ókeypis í Stórapakka og Viaplay Total í Stórapakka+
Nýtt! Televarpið sum IPTV
Nóg skjótt breiðband? Pakka antennuna niður og síggj Televarpið gjøgnum breiðbandið ístaðinfyri.
Alt undirhald við Stórapakkanum+
Nýggjur pakki! Vilt tú hava alt innihaldið í Stórapakkanum umframt 5 ítróttarásir afturat? So er Stóripakkin+ rætta valið.
Haldini
Stóri+
Stóri
Familju
Grund
31 kr. eyka/mðn.
0 kr./mðn.Bílegg nú
Antenna: Íroknað prísin er kortleiga á 38 kr./mðn. og GS-gjald á 9,75 kr./mðn.
IPTV: Íroknað prísin er leiga av IPTV-boks á 69 kr./mðn. og GS-gjald á 9,75 kr./mðn.
Fyri at fáa IPTV krevst:
1) Eina IPTV boks 2) 30Mbit breiðbandssamband ella hægri 3) Beinara av merkinum Technicolor ella Fritz!box 4) Kaðalsamband millum beinara og IPTV boks
IPTV boks fæst í Telebúðunum kring landið
Fyri at fáa Televarpið sum IPTV krevst ein IPTV-boks, sum kann leigast fyri 69 kr/mðn. Omaná leigukostnaðin er eitt byrjanargjald á 595 kr. fyri verandi kundar og 995 kr. fyri nýggjar kundar. IPTV-boksin fæst í Telebúðunum í Havn, Klaksvík, Saltangará og á Tvøroyri.
Televarpið sum app
Hevur tú Televarpið, hevur tú eisini atgongd til appina, sum ger tað møguligt at síggja Televarpið á snildfon og teldli. Skráset teg á sjálvgreiðsluni og tak appina niður á App Store ella Google Play.


text:
Orð: Louis Zachariasen
Lag 1: Knút Olsen
Lag 2: Ámundur Berthelsen
1. Kom, friður av himni, í hjørtuni inn,
Guðs dýrd til tey smáu á foldum,
og grøð tey sjúku í sál og í sinn’,
sum særdust av syndanna voldum.
2. Kom, kærleikans andi, sum vársólin blíð,
ið kveikir upp lívið á vali,
og birt í barminum bjartari tíð,
sum sýnist í verki og talu.
3. Kom, rættlætis andi, og leið okkum so,
at trúgvin í hjartanum brennur,
og flyt úr barmi tey trúnaðarboð,
ið faðirin fagnar og kennir.
4. Tá tagna tey tár, sum í sorgtungu stund
so nívandi boygdu til jarðar,
og sálin søkir hin friðsæla fund,
har faðirin barninum svarar.


text:
- Tíðindi, mentan og ítróttur
Harðligar mótmælisgongur í Rumenia
Eitt øgiligt rok var í rumenska høvuðsstaðnum, Bukarest, í gjárskvøldið. Tíggjutúsundtals fólk gingu mótmælisgongu móti sosialdemokratisku stjórnini í Rumenia. Tað skrivar DR.
Framman fyri stjórnarbygninginum, mitt í býnum, royndu fleiri fólk at treingja seg framvið trygdarforðingunum, ið vórðu settar upp. Og fleiri kastaðu við fløskum og steinum móti politinum.
Sambært Reuters hevur politiið í Bukarest brúkt vatnkanónir til at steðga harðligum mótmælisfólki.
Umleið 400 fólk eru særd og fáa læknahjálp. Tað upplýsir rumenska tilbúgvingarleiðslan.
Tey, sum stóðu aftan fyri mótmælisgongina í gjár, eru fólk, sum finnast at stjórnini, og sum tí hava búsett seg uttanlands.
Sambært felagskapinum Transparacy International er Rumenia eitt av mest korruptu londunum í ES. Men sambært mótmælisfólkunum ger sosialdemokratiska stjórnin, sum hevur sitið síðani 2016, ikki nóg nógv fyri at basa korruptiónini í landinum.
How #Bucharest looks now with tens of thousands (the press says even 80.000+) protesting against the Government. #Romania pic.twitter.com/ZarcWF1Zpy— Razvan-Victor Sassu (@RazvanSassu) August 10, 2018